Gbalɔ Elia kɛ Sɔlemɔ Kwɛ Gbɛ Jogbaŋŋ, ni Emɛ | Anɔkwa Hemɔkɛyeli\n1, 2. Mɛni Elia nyaaa he akɛ ebaafee, ni mɛɛ gbɛi anɔ esoro lɛ yɛ Ahab he?\nELIA tao koni etse ehe koni eyasɔle eha eŋwɛi Tsɛ lɛ. Shi etsɛko tsɔ ni mɛi babaoo ni ebɔle gbalɔ anɔkwafo nɛɛ na bɔ ni etsɛ la kɛjɛ ŋwɛi lɛ, ni ŋwanejee ko bɛ he akɛ amɛteaŋ mɛi pii sumɔ ni amɛná ehiɛ duromɔ. Dani Elia baakwɔ kɛya Karmel Gɔŋ lɛ nɔ koni ekome too eyasɔle eha Yehowa Nyɔŋmɔ lɛ, esa akɛ efee nɔ ko ni enyaaa he. Esa akɛ ekɛ Maŋtsɛ Ahab awie.\n2 Srɔtofeemɔ agbo waa yɛ hii enyɔ nɛɛ ateŋ. Ahab ni ewula kɛ odehei atade lɛ ji hiɛjoolɔ kɛ hemɔkɛyeli kwalɔ, ni mɔ fɛɛ mɔ kwraa náa enɔ hewalɛ. Elia wo gbalɔ atade, ni ji atade ni bɛ haŋtsĩi, ni ekolɛ akɛ kooloo hewolo loo yoma loo abotia he tsɔi fee. Elia yɛ ekãa waa, eyeɔ anɔkwa, ni eyɛ hemɔkɛyeli. Nakai gbi ni miiba enaagbee lɛ eha ana hii enyɔ nɛɛ ateŋ mɔ fɛɛ mɔ subaŋ diɛŋtsɛ.\n3, 4. (a) Mɛni hewɔ gbi lɛ bafee hiɛshishwiemɔ gbi kɛha Ahab kɛ Baal jalɔi krokomɛi lɛ? (b) Mɛɛ sanebimɔi wɔbaasusu he?\n3 Ahab kɛ Baal jálɔi krokomɛi lɛ ahiɛ shwie shi waa diɛŋtsɛ nakai gbi lɛ. Ashwie nakai wɔŋjamɔ ni Ahab kɛ eŋa Maŋnyɛ Yezebel wo he hewalɛ yɛ Israel akutsei nyɔŋma maŋtsɛyeli lɛ mli lɛ hiɛ shi kpɔtɔɔ. Akpa Baal he mama ni ana akɛ eji shishiulɔ. Nakai nyɔŋmɔ ni wala bɛ emli lɛ eyanyɛɛɛ etsɛ̃ la kuli po yɛ bolɔmɔ ni egbalɔi lɛ bolɔ amɛtsɛ lɛ, jooi ni amɛjojoi kɛ kaklai ni amɛkɛfolɔfolɔɔ amɛhe kɛkpa lɛ fai lɛ fɛɛ sɛɛ. Baal eyanyɛɛɛ ebu hii 450 ni sa hiɛkpatamɔ lɛ ahe. Shi apasa nyɔŋmɔ nɛɛ eyanyɛɛɛ nɔ kroko hu efee, ni etsɛŋ ni abaaha enɛ aje kpo faŋŋ. Nɔ ni fe afii etɛ sɔŋŋ nɛ ni Baal gbalɔi lɛ etee nɔ amɛkpa amɛnyɔŋmɔ lɛ fai koni efo nuhɔmɔ ni haoɔ maŋbii lɛ sɛɛ, shi Baal nyɛko etsu enɛ he nii. Etsɛŋ ni Yehowa diɛŋtsɛ baafo nuhɔmɔ lɛ sɛɛ kɛtsɔɔ akɛ lɛ ji anɔkwa Nyɔŋmɔ lɛ.—1 Maŋ. 16:30–17:1; 18:1-40.\n4 Shi mɛɛ be Yehowa baafee enɛ? Te Elia baafee enii eha tɛŋŋ kɛyashi nakai be lɛ baashɛ? Ni mɛni wɔbaanyɛ wɔkase yɛ nuu nɛɛ hemɔkɛyeli lɛ he? Ha wɔpɛi amaniɛbɔɔ lɛ mli kɛtao hetoo lɛ.—Nyɛkanea 1 Maŋtsɛmɛi 18:41-46.\nEtee Nɔ Esɔle Kɛha Gbɛtsɔɔmɔ\n5. Mɛni Elia kɛɛ Ahab afee, ni ani nɔ ko yɛ ni tsɔɔ akɛ Ahab kase nii kɛjɛ nibii ni tee nɔ yɛ gbi lɛ mli lɛ mli?\n5 Elia yanina Ahab ni ekɛɛ lɛ akɛ: “Yaa ní oyaye nii ni onu nɔ ko; ejaakɛ nugbɔnɛmɔ babaoo miigbɛɛ kɛ miiba!” Ani nɔ ni ba yɛ gbi lɛ mli lɛ ha maŋtsɛ yitsoŋwalɔ nɛɛ kase nɔ ko? Amaniɛbɔɔ lɛ ewieee he tɛ̃ɛ, ni wɔnaaa nɔ ko ni tsɔɔ akɛ etsake etsui, asaŋ nɔ ko bɛ ni tsɔɔ akɛ ebi gbalɔ lɛ koni eye ebua lɛ ni ebɛŋkɛ Yehowa, koni ebi edɛŋ eshaifaa. Dabi, Ahab ‘yiŋ etee moŋ ní eyaye nii ni enu nɔ ko.’ (1 Maŋ. 18:41, 42) Ni Elia hu?\n6, 7. Mɛni Elia sɔle yɛ he, ni mɛni hewɔ?\n6 “Shi Elia kwɔ kɛtee Karmel Gɔŋ lɛ yiteŋ, ni eyakoto shi yɛ shikpɔŋ, ni eŋɔ ehiɛ ehɔ enakutsei ateŋ.” Ahab tee moŋ eyaye nii, shi Elia ŋɔ hegbɛ lɛ ni ekɛsɔle eha eŋwɛi Tsɛ lɛ. Kadimɔ gbɛ nɔ ni Elia tsɔ esɔle lɛ—eyakoto shi ni ema eyi shi, ni ekɛ ehiɛ hɔ enakutsei ateŋ. Mɛni no mli lɛ Elia feɔ lɛ? Ehe ehiaaa ni wɔka wɔyiŋ yɛ enɛ he. Biblia lɛ kɛɔ wɔ yɛ Yakobo 5:18 lɛ akɛ, Elia sɔle koni nuhɔmɔ lɛ sɛɛ afo. Ŋwanejee ko bɛ he akɛ esɔle nakai sɔlemɔ lɛ yɛ Karmel Gɔŋ lɛ nɔ.\nElia sɔlemɔ lɛ ha ana bɔ ni eshwe waa akɛ afee Nyɔŋmɔ suɔmɔnaa nii\n7 Mra mli lɛ, Yehowa kɛɛ: “Maha nugbɔ abanɛ yɛ shikpɔŋ lɛ nɔ!” (1 Maŋ. 18:1) No hewɔ lɛ, Elia sɔle koni Yehowa suɔmɔnaa nii aba mli, tamɔ bɔ ni aaafee afii akpe kome sɛɛ lɛ Yesu hu tsɔɔ esɛɛnyiɛlɔi lɛ akɛ amɛsɔle lɛ.—Mat. 6:9, 10.\n8. Mɛni Elia nɔkwɛmɔnɔ lɛ tsɔɔ wɔ yɛ sɔlemɔ he?\n8 Elia nɔkwɛmɔnɔ lɛ tsɔɔ wɔ nibii babaoo yɛ sɔlemɔ he. Nyɔŋmɔ yiŋtoo ni baaba mli lɛ ji nɔ ni he hiaa Elia titri. Kɛ́ wɔmiisɔle lɛ, esa akɛ wɔha ehi wɔjwɛŋmɔŋ akɛ: “Kɛji wɔba nɔ ko yɛ [Nyɔŋmɔ] suɔmɔ naa lɛ, eboɔ wɔ toi.” (1 Yoh. 5:14) Belɛ, eyɛ faŋŋ akɛ ehe mihia ni wɔle nɔ ni Nyɔŋmɔ suɔmɔnaa nii ji koni wɔsɔlemɔ kɛ esumɔnaa nii lɛ akpã gbee—enɛ hewɔ ni esa akɛ wɔkase Biblia lɛ daa gbi lɛ. Ekã shi faŋŋ akɛ, Elia hu sumɔ akɛ nuhɔmɔ lɛ sɛɛ afo ejaakɛ emaŋbii lɛ miina nɔ̃ waa. Ŋwanejee ko kwraa bɛ he akɛ beni ena naakpɛɛ nii ni Yehowa fee nakai gbi lɛ sɛɛ lɛ, ejɛ etsuiŋ eda Yehowa shi babaoo diɛŋtsɛ. Esa akɛ wɔ hu wɔsɔlemɔi atsɔɔ akɛ wɔhiɛ sɔɔ nibii ni Yehowa efee lɛ, ni mɛi krokomɛi ahilɛ-kɛhamɔ hu kã wɔtsui nɔ waa.—Nyɛkanea 2 Korintobii 1:11; Filipibii 4:6.\nEná Hekɛnɔfɔ̃ɔ ni Ekwɛ Gbɛ Jogbaŋŋ\n9. Mɛni Elia kɛɛ etsulɔ lɛ ayafee, ni mɛɛ nibii enyɔ wɔbaasusu he?\n9 Elia ná hekɛnɔfɔ̃ɔ akɛ Yehowa baafo nuhɔmɔ lɛ sɛɛ, shi eleee be tuuntu ni Yehowa baafee nakai. No hewɔ lɛ, mɛni gbalɔ lɛ fee beni emɛɔ Yehowa lɛ? Kadimɔ nɔ ni amaniɛbɔɔ lɛ kɛɛ: “Ekɛɛ etsulɔ lɛ akɛ: ‘Agbɛnɛ kwɔɔ kɛya ni oyakwɛ ŋshɔŋ gbɛ!’ Ni ekwɔ kɛtee eyakwɛ, ni ekɛɛ: Nɔ ko nɔ ko bɛ! Ni ekɛɛ: ‘Yaa shii kpawo ekoŋŋ!’” (1 Maŋ. 18:43) Kɛ́ hooo kwraa lɛ, wɔkaseɔ nibii enyɔ yɛ Elia nɔkwɛmɔnɔ lɛ mli. Klɛŋklɛŋ lɛ, kadimɔ hekɛnɔfɔ̃ɔ ni gbalɔ lɛ ná yɛ Yehowa mli lɛ. No sɛɛ lɛ, susumɔ bɔ ni ekwɛ gbɛ jogbaŋŋ lɛ he okwɛ.\nElia shwe waa koni ena nɔ ko ni tsɔɔ akɛ Yehowa baaha nugbɔ anɛ\n10, 11. (a) Mɛni Elia fee kɛtsɔɔ akɛ eyɛ hekɛnɔfɔ̃ɔ yɛ Yehowa shiwoo lɛ mli? (b) Mɛni hewɔ wɔbaanyɛ wɔná hekɛnɔfɔ̃ɔ ni tamɔ nakai lɛ?\n10 Akɛni Elia ná hekɛnɔfɔ̃ɔ yɛ Yehowa shiwoi lɛ amli hewɔ lɛ, eshwe waa koni ena nɔ ko ni tsɔɔ akɛ Yehowa baaha nugbɔ anɛ. Etsu etsulɔ lɛ koni ekwɔ kɛyadamɔ he ko ni kwɔ waa ni ekwɛ ŋwɛi jogbaŋŋ akɛ ebaana okadi ko ni tsɔɔ akɛ nugbɔ baanɛ lo. Beni tsulɔ lɛ ku esɛɛ eba lɛ, ekɛ amaniɛbɔɔ ni jeɔ mɔ nijiaŋ wui nɛɛ ba akɛ: “Nɔ ko nɔ ko bɛ!” Ŋwɛi kɛ atatuiaŋ fɛɛ etse heŋŋ, ni tsɔɔ akɛ nugbɔ woko. Agbɛnɛ, ani oyɔse nɔ ko ni efɔɔɔ kaa? Kaimɔ akɛ, etsɛko tsɔ nɛ ni Elia kɛɛ Maŋtsɛ Ahab akɛ: “Nugbɔnɛmɔ babaoo miigbɛɛ kɛmiiba!” Te feɔ tɛŋŋ ni gbalɔ lɛ kɛɔ nɔ ko tamɔ nakai beni anako nugbɔnɛmɔ atatu ko kwraa lɛ?\n11 Elia le shi ni Yehowa ewo lɛ. Ákɛ Yehowa gbalɔ kɛ enajiaŋdamɔlɔ lɛ, ená nɔmimaa diɛŋtsɛ akɛ Nyɔŋmɔ baaye E-wiemɔ lɛ nɔ. Elia ná hekɛnɔfɔ̃ɔ ni mli wa aahu akɛ, enu he oookɛɛ nugbɔ lɛ ebɔi nɛmɔ momo. Ekolɛ, enɛ baakai wɔ nɔ ni Biblia lɛ wie yɛ Mose he lɛ, awie akɛ: “Emɔ mɔ ni anaaa lɛ lɛ mli tamɔ nɔ ni eena lɛ.” Ani bo hu onaa Nyɔŋmɔ tamɔ Mose kɛ Elia na lɛ lɛ? Ehaa wɔ yiŋtoi babaoo ni wɔbaanyɛ wɔdamɔ nɔ wɔná nakai hemɔkɛyeli yɛ lɛ diɛŋtsɛ kɛ eshiwoi lɛ amli.—Heb. 11:1, 27.\n12. Mɛni Elia fee kɛtsɔɔ akɛ ekwɛ gbɛ jogbaŋŋ, ni beni akɛɛ lɛ akɛ atatu bibioo ko eje lɛ, te efee enii eha tɛŋŋ?\n12 Agbɛnɛ, kadimɔ bɔ ni Elia kwɛ gbɛ jogbaŋŋ eha lɛ. Etsu etsulɔ lɛ kɛtee ekoŋŋ, jeee shi kome loo shii enyɔ ko kɛkɛ, shi shii kpawo sɔŋŋ! Feemɔ tsulɔ lɛ he mfoniri okwɛ ni etɔ lɛ waa kɛ jɛmɛ yaa kɛbaa shii abɔ, shi Elia nijiaŋ ejeee wui, etee nɔ eshwe akɛ ebaana okadi ko lo. Naagbee lɛ, beni tsulɔ lɛ tee shii kpawo nɔ sɛɛ lɛ, ebabɔ amaniɛ akɛ: “Naa, atatu bibioo ko tamɔ gbɔmɔ nine miite shi kɛmiijɛ ŋshɔŋ!” Feemɔ tsulɔ lɛ he mfoniri okwɛ ni ehole eniji anɔ kɛmiisusu atatu bibioo ko ni miite shi kɛmiijɛ Ŋshɔ Wulu lɛŋ eetsɔɔ. Ekolɛ, tsulɔ lɛ yasusu akɛ nakai atatu bibioo lɛ nyɛŋ nɔ ko kwraa atsu. Shi kɛha Elia lɛ, nakai atatu lɛ he hiaa waa diɛŋtsɛ. Agbɛnɛ ekɛ gbɛtsɔɔmɔi ni biɔ ni akɛ oyaiyeli atsu he nii ha etsulɔ lɛ ekɛɛ: “Yaa ní oyakɛɛ Ahab akɛ: ‘Saamɔ oshwiili ni okpeleke shi, koni nugbɔnɛmɔ akatsĩ onaa!’”—1 Maŋ. 18:44.\n13, 14. (a) Mɛɛ gbɛ nɔ wɔbaatsɔ wɔkase bɔ ni Elia kwɛ gbɛ jogbaŋŋ lɛ? (b) Mɛɛ yiŋtoi wɔyɔɔ ni wɔbaanyɛ wɔdamɔ nɔ wɔkɛ oyaiyeli atsu saji ahe nii?\n13 Yɛ enɛ gbɛfaŋ hu lɛ, Elia fee nɔkwɛmɔnɔ ko ni sa jogbaŋŋ eha wɔ. Wɔ hu wɔyɛ be ni etsɛŋ kwraa ni Nyɔŋmɔ baatsu eyiŋtoo he nii lɛ mli. Elia mɛ be ni nuhɔmɔ lɛ sɛɛ baafo; Nyɔŋmɔ tsuji ni yɔɔ ŋmɛnɛ lɛ hu miimɛ be ni jeŋ ni ekpɔtɔ nɛɛ baaba enaagbee. (1 Yoh. 2:17) Kɛyashi be ni Yehowa Nyɔŋmɔ kɛ jeŋ nɛɛ baaba naagbee lɛ, esa akɛ wɔya nɔ wɔkwɛ gbɛ jogbaŋŋ be fɛɛ be taakɛ Elia fee lɛ. Yesu, Nyɔŋmɔ Bi lɛ, wo esɛɛnyiɛlɔi lɛ ŋaa akɛ: “No hewɔ lɛ nyɛsaraa, ejaakɛ nyɛleee nɔ̃ ŋmɛlɛtswaa nɔ ni nyɛnuŋtsɔ lɛ baa.” (Mat. 24:42) Ani Yesu miitsɔɔ akɛ esɛɛnyiɛlɔi lɛ leŋ be ni je lɛ baaba enaagbee lɛ he nɔ ko kwraa? Dabi, ejaakɛ ewie nibii babaoo ni baatsɔɔ akɛ je lɛ naagbee ebɛŋkɛ kpaakpa lɛ he. Wɔteŋ mɔ fɛɛ mɔ baanyɛ ana okadi ni eba mli fitsofitso ni tsɔɔ akɛ “je nɛŋ naagbee lɛ” ebɛŋkɛ lɛ.—Nyɛkanea Mateo 24:3-7.\nAtatu bibioo ko kɛkɛ kɔne Elia yiŋ akɛ etsɛŋ Yehowa baaha nugbɔ anɛ. Naagbee gbii lɛ ahe okadi lɛ haa wɔnáa yiŋtoi ni sa jogbaŋŋ ni wɔbaadamɔ nɔ wɔkɛ oyaiyeli atsu saji ahe nii\n14 Nakai okadi lɛ fãi lɛ eko fɛɛ eko kɛ odaseyeli ni mli kã shi faŋŋ, ni kɔneɔ mɔ yiŋ hu haa. Ani odaseyelii nɛɛ fa bɔ ni sa akɛ etsirɛɔ wɔ koni wɔkɛ oyaiyeli atsu sɔɔmɔ ni wɔkɛhaa Yehowa lɛ he nii? Atatu bibioo kome kɛkɛ ni te shi kɛjɛ ŋshɔŋgbɛ lɛ kɔne Elia yiŋ akɛ etsɛŋ Yehowa baaha nugbɔ lɛ anɛ. Ani gbalɔ anɔkwafo lɛ hiɛnɔkamɔ fee yaka?\nYehowa Haa Anáa Hejɔlɛ kɛ Jɔɔmɔi\n15, 16. Mɛɛ nibii tee nɔ oyayaayai, ni mɛni ekolɛ Elia bi ehe yɛ Ahab he?\n15 Amaniɛbɔɔ lɛ kɛɔ wɔ akɛ: ‘Yeee be ko nɔŋŋ kɛkɛ ni ŋwɛi di tuŋŋ kɛ atatui; kɔɔyɔɔ fã; nu nɛ tsoo diɛŋtsɛ. Ahab fã kɛ tayaa shwiili kɛtee Yezreel.’ (1 Maŋ. 18:45) Nibii bɔi mlibaa oyayaayai. Beni Elia tsulɔ lɛ kɛ Elia shɛɛ lɛ haa Ahab lɛ, nakai atatu bibioo lɛ bafee pii, ni eha ŋwɛi fɛɛ di tuŋŋ diɛŋtsɛ. Ahum ni naa wa waa ko tswa. Yɛ afii etɛ kɛ fã sɛɛ lɛ, nugbɔ ebɔi nɛmɔ yɛ Israel shikpɔŋ lɛ nɔ agbɛnɛ. Shikpɔŋ ni egbi lɛ mii nugbɔ ni nɛ lɛ. Beni nugbɔ lɛ nɛ tsoo sɛɛ lɛ, Kishon faa lɛ yi kɛteke nɔ, ni ŋwanejee ko kwraa bɛ he akɛ efɔ Baal gbalɔi ni akpãta amɛhiɛ lɛ alá lɛ kɛtee. Israelbii toigbolɔi kɛ atuatselɔi lɛ ná hegbɛ agbɛnɛ akɛ amɛbaajie Baal jamɔ nifeemɔi gbohii lɛ kɛjɛ Israel shikpɔŋ lɛ nɔ koni Nyɔŋmɔ kɛ amɛhe afa amɛ.\n‘Nu nɛ tsoo diɛŋtsɛ’\n16 Yɛ anɔkwale mli lɛ, Elia hiɛ kã nɔ akɛ Israelbii lɛ baafee nakai! Ekolɛ Elia bi ehe akɛ, ‘Te Ahab baafee enii eha tɛŋŋ yɛ naakpɛɛ nibii ni yaa nɔ yɛ gbi lɛ mli lɛ ahe lɛ?’ Ani Ahab baatsake etsui koni etsi ehe kwraa kɛjɛ Baal jamɔ ni buleɔ mɔ lɛ he? Nibii ni tee nɔ nakai gbi lɛ ha ena yiŋtoi kpakpai ahewɔ ni esa akɛ efee nakai tsakemɔi lɛ. Yɛ anɔkwale mli lɛ, wɔnyɛŋ wɔle nɔ ni Ahab susuɔ he yɛ nakai beaŋ. Nɔ kɛkɛ ni amaniɛbɔɔ lɛ kɛɔ wɔ ji akɛ, maŋtsɛ lɛ “tá shwiili mli ni eyiŋ kɛtee Yezreel.” Ani ekase nɔ ko? Ani etswa efai shi akɛ ebaatsake ejeŋba? Nibii ni tee nɔ yɛ sɛɛ mli lɛ tsɔɔ akɛ efeee enɛɛmɛi ateŋ eko kwraa. Shi kɛlɛ, gbi lɛ bako naagbee kɛha Ahab kɛ Elia fɛɛ.\n17, 18. (a) Mɛni ba Elia nɔ beni enyiɛ gbɛ kɛyaa Yezreel lɛ? (b) Mɛni sa kadimɔ waa yɛ foi ni Elia jo kɛjɛ Karmel kɛtee Yezreel lɛ he? (Kwɛmɔ shishigbɛ niŋmaa lɛ hu.)\n17 Yehowa gbalɔ lɛ je egbɛfãa lɛ shishi kɛtsɔ gbɛ ni Ahab tsɔ nɔ kɛtee lɛ nɔŋŋ nɔ. Ebaafo gbɛ kakadaŋŋ ni nɔ ewo duŋ, ni enɔ efɔ tsɔɔ hu lɛ. Shi sɛɛ mli lɛ, nɔ ko ni efɔɔɔ kaa ba.\n18 “Yehowa [diɛŋtsɛ] nine ba Elia nɔ, ni emĩa, ni ehiɛ foi kɛnyiɛ Ahab hiɛ aahu kɛba Yezreel tɔ̃ɔ.” (1 Maŋ. 18:46) Eyɛ faŋŋ akɛ no mli lɛ, “Yehowa [diɛŋtsɛ] nine” ni tsuɔ nii yɛ Elia nɔ yɛ naakpɛɛ gbɛ nɔ lɛ. Karmel kɛ Yezreel jɛkɛmɔ aaafee kilomitai 30, ni Elia jeee oblanyo hu. * Feemɔ gbalɔ nɛɛ he mfoniri okwɛ ni eedɔrɔ etade kakadaŋŋ lɛ nɔ, eefĩ yɛ ehɛ koni enyɛ efamɔ enaji jogbaŋŋ kɛhiɛ foi kɛtsɔ gbɛ ni nɔ eyi tɔ kɛ nu lɛ nɔ—ejo foi waa aahu akɛ eyanina maŋtsɛ lɛ shwiili lɛ, eho ehe, ni eshi lɛ kwraa!\n19. (a) Hewalɛ kɛ nyɛmɔ ni Nyɔŋmɔ kɛha Elia lɛ haa wɔkaiɔ mɛɛ gbalɛi? (b) Mɛni ekã shi faŋŋ akɛ Elia le beni ehiɛ foi kɛyaa Yezreel lɛ?\n19 Mɛɛ jɔɔmɔ po enɛ fee kɛha Elia nɛkɛ! Hewalɛ, kɛ nyɛmɔ ni tamɔ nakai ni ená lɛ—ni ekolɛ enáko eko nakai dã yɛ eblahiiaŋ lɛ—bafee niiashikpamɔ ko ni yɔɔ miishɛɛ waa kɛha lɛ. Ekolɛ, enɛ haa wɔkaiɔ gbalɛi ni maa nɔ mi akɛ anɔkwafoi baaná gbɔmɔtsoŋ hewalɛ ni eye emuu kɛ nyɛmɔ yɛ shikpɔŋ nɔ Paradeiso ni baaba lɛ mli lɛ. (Nyɛkanea Yesaia 35:6; Luka 23:43) Eyɛ faŋŋ akɛ, beni Elia hiɛ foi kɛnyiɛ gbɛ ni nɔ efɔ lɛ nɔ lɛ, ele akɛ eyɛ e-Tsɛ Yehowa, ni ji anɔkwa Nyɔŋmɔ koome lɛ nɔkpɛlɛmɔ!\n20. Te wɔbaafee tɛŋŋ wɔnine ashɛ Yehowa jɔɔmɔi anɔ?\n20 Yehowa miisumɔ ni ejɔɔ wɔ. Nyɛhaa wɔfea nibii ni baaha wɔnine ashɛ ejɔɔmɔi lɛ anɔ; ejɔɔmɔi lɛ anɔ bɛ kwraa, no hewɔ lɛ nyɛhaa wɔbɔa mɔdɛŋ waa koni wɔnine ashɛ nɔ. Taakɛ Elia fee lɛ, esa akɛ wɔkwɛ gbɛ jogbaŋŋ, ni wɔpɛi odaseyelii ni yɔɔ faŋŋ ni tsɔɔ akɛ etsɛŋ Yehowa kɛ jeŋ ni yɔɔ oshara ni bɛ be ko kwraa nɛɛ baaba naagbee lɛ amli. Taakɛ eba lɛ yɛ Elia gbɛfaŋ lɛ, wɔ hu wɔyɛ yiŋtoi kpakpai babaoo ni wɔbaanyɛ wɔdamɔ nɔ wɔná hekɛnɔfɔ̃ɔ kwraa yɛ Yehowa, “Nyɔŋmɔ anɔkwafo” lɛ shiwoi lɛ amli.—Lala 31:6.\n^ kk. 18 Enɛ sɛɛ lɛ, etsɛŋ ni Yehowa baaha Elia atsɔse Elisha, mɔ ní sɛɛ mli lɛ abaale lɛ akɛ mɔ ni “fɔse nu shwie Elia niji anɔ lɛ.” (2 Maŋ. 3:11) Elisha sɔmɔ akɛ Elia tsulɔ, ni ekã shi faŋŋ akɛ eye ebua nuu ni hiɛ efã nɛɛ.\nMɛɛ gbɛ nɔ Elia tee nɔ esɔle kɛha gbɛtsɔɔmɔ?\nMɛni Elia fee kɛtsɔɔ akɛ eyɛ hekɛnɔfɔ̃ɔ yɛ Yehowa shiwoo mli?\nMɛni wɔbaanyɛ wɔkase yɛ bɔ ni Elia tee nɔ ekwɛ gbɛ jogbaŋŋ lɛ mli?\nMɛni obaasumɔ ni ofee koni okɛkase Elia hemɔkɛyeli lɛ?\nKɛmaje Mɔ Ko Kɛmaje Mɔ Ko Ekwɛ Gbɛ Jogbaŋŋ, ni Emɛ\nElia Kwɛ Gbɛ Jogbaŋŋ, ni Emɛ


Nibii Fɔji Baa—Nibii Fɔji kɛ Nɔnaa Ebu yɛ He Fɛɛ He!\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Bengali Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik English (Blɔfo) Estonia Ewe Finland French Ga Georgia Germany Guarani Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korea Krio Lingala Lithuania Luganda Luo Macedonia Malagasy Malay Malayalam Malta Marathi Maya Mazatec (Huautla) Moore Nepali Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Persia Poland Portugal Quechua (Bolivia) Romania Russia Sango Sepedi Serbia Serbia (Roma) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tamil Tatar Telugu Thailand Tigrinya Tshiluba Tsonga Turkey Twi Ukrain Umbundu Urdu Vietnam Xhosa Yoruba Zande Zulu\nNibii Fɔji Ebu yɛ He Fɛɛ He!\nAle yoo ko ni atsɛɔ lɛ Smita, * ni eye afii 35 ni yɔɔ Dhaka ni yɔɔ Bangladesh lɛ waa akɛ ejieɔ suɔmɔ kpo ni esusuɔ mɔ he waa. Mɛi le lɛ akɛ mɔ ko ni hiɛ wa kɛnitsumɔ ni yɔɔ miishɛɛ ni edako tsɔ ni sumɔɔ ni eye ebua mɛi ni amɛkase nɔ ni ekase yɛ Nyɔŋmɔ he lɛ. Kwɛ bɔ ni ewekumɛi kɛ enanemɛi lɛ anaa kpɛ amɛhe hã be ni hela ko tswa Smita ojo ni eyeee otsi ni egbo lɛ!\nAle James kɛ eŋa ni dara ko tsɔ ni yɔɔ amɛ afii 30 afii lɛ amli lɛ hu waa taakɛ ale Smita lɛ pɛpɛɛpɛ. Be ko, aaafee April mli lɛ, amɛtee amɛyasara amɛnaanyo ko yɛ Wuoyigbɛ Ŋshɔ lɛ Anaigbɛ yɛ United States. Amɛkuuu amɛsɛɛ dɔŋŋ kɛbaa amɛshĩa yɛ New York. Amɛná tsɔne mli oshara, ni amɛ fɛɛ amɛgboi, enɛ hã amɛsuɔlɔi kɛ mɛi ni amɛkɛtsuɔ nii lɛ werɛ ho amɛhe waa.\nŊmɛnɛ lɛ, ehe ehiaaa ni oya shɔŋŋ dani ona akɛ efɔŋfeemɔ kɛ piŋmɔ ebu. Tai gbeɔ asraafoi kɛ mɛi ni jeee asraafoi fɛɛ. Aaye mɛi ni efeko nɔ ko awui. Osharai kɛ helai ni yɔɔ gbeyeigbeyei ninaa mɔ fɛɛ mɔ, ekɔɔɔ he eko afii abɔ ni mɔ ko eye loo hegbɛ ni mɔ ko yɔɔ. Adebɔɔ naa oshara kpataa maji ahiɛ ni eshiii eko kwraa. Hiɛaŋkwɛmɔ kɛ jalɛsane ni ayeee ebu yɛ he fɛɛ he. Ekolɛ, bo diɛŋtsɛ lɛ, aye bo sane fɔŋ pɛŋ.\nEjeee tɔmɔ akɛ mɔ ko baabi saji tamɔ:\nAni esa akɛ ashwa Nyɔŋmɔ yɛ nibii nɛɛ ahe?\nAni osharai baa kɛkɛ, aloo adesai ji mɛi ni feɔ?\nAni Karma, ni shishi ji, kɛ́ mɔ ko miipiŋ lɛ ejɛ esha ni efee dani egbo ni asaa afɔ lɛ ekoŋŋ lɛ, ji nɔ ni hãa epiŋɔ?\nKɛ́ Nyɔŋmɔ ofe ko yɛ lɛ, mɛni hewɔ ebuuu mɛi kpakpai ahe kɛjɛɛɛ osharai ahe lɛ?\nAni be ko baaba ni efɔŋfeemɔ kɛ nɔnaa bɛ dɔŋŋ?\nDani wɔbaanyɛ wɔhã sanebimɔi nɛɛ ahetoo lɛ, esa akɛ wɔnu hetoi kɛhã sanebimɔi enyɔ ni yɔɔ shishigbɛ nɛɛ lɛ ashishi: Mɛni hewɔ nibii fɔji baa be fɛɛ be, kɛ mɛni Nyɔŋmɔ baafee?\n^ kk. 3 Atsake mɛi lɛ agbɛ́i.


Ní Tsumi 5 | Baiblo ɔ Ngɛ Intanɛti ɔ Nɔ | New World Translation\nNí Tsumi 5:1-42\nAnania kɛ Safira (1-11)\nBɔfo ɔmɛ pee okadihi fuu (12-16)\nA wo mɛ tsu nɛ a ngmɛɛ a he (17-21a)\nA ngɔ mɛ kɛ ba Sanhedri bi ɔmɛ a hɛ mi ekohu (21b-32)\n‘Bu Mawu tue mohu pe adesahi’ (29)\nGamaliɛl ga womi ɔ (33-40)\nA jeɔ wehi a mi kɛ yaa wehi a mi nɛ a ya fiɛɛɔ (41, 42)\n5 Se nyumu ko nɛ a tsɛɛ lɛ ke Anania kɛ e yo Safira ya jua weto ní ko. 2 Se e ngɔ sika a eko kɛ laa, nɛ e yo ɔ hu le he nɔ́ ko, nɛ e kɛ fã nɛ e piɛ ɔ ba nɛ e kɛ ba pue bɔfo ɔmɛ a nane nya. 3 Se Petro bi lɛ ke: “Anania, mɛni he je nɛ Satan kplii o tsui nɛ o ye mumi klɔuklɔu ɔ lakpa, nɛ o ngɔ sika nɛ o ná ngɛ ngmɔ ɔ nɛ o jua a mi ɔ eko kɛ laa a? 4 Be abɔ nɛ e ngɛ o dɛ ɔ, anɛ pi mo nitsɛ o nɔ́ lo? Nɛ benɛ o jua a hu ɔ, tse mo nɔuu lɛ o ngɛ nɔ he wami? Mɛni he je nɛ o susu nɔ́ ko kaa kikɛ nɛ ɔ ngɛ o tsui mi ɔ? Pi adesahi nɛ o ye lakpa a, se mohu Mawu.” 5 Benɛ Anania nu munyu nɛ ɔ, e tsɔ fia si nɛ e gbo. Nɛ gbeye nu nihi tsuo nɛ a nu he ɔ. 6 Kɛkɛ nɛ nihewi ɔmɛ te si, nɛ a ngɔ bohi kɛ blaa lɛ, nɛ a tloo lɛ kɛ je kpo, nɛ a ya pu lɛ. 7 Jehanɛ ɔ, maa pee ngmlɛfia etɛ se ɔ, e yo ɔ hu ba, e li nɔ́ nɛ ya nɔ ɔ. 8 Petro bi lɛ ke: “Mo de mi, anɛ bɔ nɛ nyɛ jua ngmɔ ɔ ha a ji nɛ ɔ lo?” E ha heto ke: “Ee, jã nɛ wa jua lɛ.” 9 Lɔ ɔ he ɔ, Petro bi lɛ ke: “Mɛni he je nɛ nyɛ ni enyɔ ɔmɛ nyɛ pee kake kaa nyɛ maa ka Yehowa* mumi ɔ? Hyɛ! Nihi nɛ a ya pu o huno ɔ, a nanehi lɛ ngɛ sinya a nya a nɛ, nɛ a maa tloo mo hu kɛ je kpo.” 10 Amlɔ nɔuu nɛ lɛ hu e tsɔ fia si ngɛ Petro nane nya nɛ e gbo. Benɛ nihewi ɔmɛ ba a, a ba na kaa e gbo nɛ a tloo lɛ kɛ je kpo kɛ ho nɛ a ya pu lɛ ngɛ e huno ɔ kasa nya. 11 Enɛ ɔ he ɔ, gbeye nu asafo ɔ tsuo, kɛ nihi tsuo nɛ a nu ní nɛ ɔmɛ a he ɔ. 12 Jehanɛ se hu ɔ, a gu bɔfo ɔmɛ a nine nɔ kɛ ngɛ okadihi kɛ nyakpɛ níhi* fuu pee ngɛ ni ɔmɛ a kpɛti; nɛ mɛ tsuo a kpeɔ ngɛ Solomon Ablanaa a nɔ. 13 Ngɛ anɔkuale mi ɔ, ni kpa amɛ a ti nɔ ko nɔ ko ná we kã nɛ e ba piɛɛ a he; se kɛ̃ ɔ, ni ɔmɛ ngɛ a he munyu kpakpa tue. 14 Nɔ́ nɛ e pe kulaa a, nyumuhi kɛ yihi babauu nɛ a he Nyɔmtsɛ ɔ ye ɔ ya nɔ nɛ a ba ngɛ a he piɛɛe. 15 A ngɔ hiɔtsɛmɛ po kɛ je kpo kɛ ba gbɛjegbɛ ngua amɛ a he nɛ a kɛ mɛ ba fɔ sa tsɔwitsɔwihi a nɔ ngɛ lejɛ ɔ konɛ ke Petro bee nɛ e hí kulaa a, e nini nɛ nɔ a ti ni komɛ a nɔ. 16 Jehanɛ se hu ɔ, nimli asafo kuuhi je mahi nɛ a bɔle Yerusalɛm ɔ a mi kɛ ngɛ bae. A ngɛ hiɔtsɛmɛ, kɛ nihi nɛ mumi yayami ngɛ mɛ haoe ɔ ngɔe* kɛ ngɛ bae, nɛ a tsa mɛ tsuo. 17 Se osɔfo nɔkɔtɔma pe kulaa a kɛ nihi tsuo nɛ a piɛɛ e he nɛ a ji Saduki kuu ɔ mi bimɛ ɔmɛ te si kɛ da si, nɛ hunga hyi mɛ tɔ. 18 Nɛ a nu bɔfo ɔmɛ nɛ a wo mɛ tsu ngɛ he nɛ a woɔ ma bi ɔmɛ tsu ngɛ ɔ. 19 Se nyɔ ɔ mi ɔ, Yehowa* bɔfo ba bli tsu ɔ nya sinya amɛ, nɛ e ngɔ mɛ kɛ je kpo, nɛ e de mɛ ke: 20 “Nyɛɛ ya nɛ nyɛ ya da sɔlemi we ɔ, nɛ nyɛɛ ya nɔ nɛ nyɛɛ tu wami nɛ ɔ he munyu ɔmɛ tsuo kɛ tsɔɔ ni ɔmɛ.” 21 Benɛ a nu nɔ́ nɛ ɔ, a sɛ sɔlemi we ɔ benɛ je na a, nɛ a bɔni ní tsɔɔmi. Benɛ osɔfo nɔkɔtɔma pe kulaa a kɛ nihi nɛ a piɛɛ e he ɔ ba a, a tsɛ Sanhedri bi ɔmɛ kɛ Israel ma nikɔtɔma amɛ tsuo kpe, nɛ a tsɔ kɛ ya tsu womi he ɔ konɛ a ya ngɔ bɔfo ɔmɛ kɛ ba ha mɛ. 22 Se benɛ tsɔli ɔmɛ su lejɛ ɔ, a nɛ mɛ ngɛ tsu ɔ mi. Lɔ ɔ he ɔ, a kpale a se kɛ ba nɛ a ba bɔ amaniɛ. 23 A de ke: “Wa na kaa a ngmɛ tsu ɔ nya sinya amɛ a mi saminya, nɛ buli ɔmɛ daa si ngɛ sinya amɛ a nya, se benɛ wa bli ɔ, wa nɛ nɔ ko nɔ ko ngɛ mi.” 24 Benɛ sɔlemi we ɔ nɔ hyɛlɔ ɔ kɛ osɔfo nikɔtɔma amɛ nu munyu nɛ ɔ, a hɛ mi pee mɛ yaa, nɛ a li nɔ́ nɛ maa je enɛ ɔ mi kɛ ba. 25 Se nɔ ko ba nɛ e ba bɔ mɛ amaniɛ ke: “Nyɛɛ hyɛ! Nyumu ɔmɛ nɛ nyɛ wo mɛ tsu ɔ ngɛ sɔlemi we ɔ, a daa si nɛ a ngɛ ni ɔmɛ ní tsɔɔe.” 26 Kɛkɛ nɛ sɔlemi we ɔ nɔ hyɛlɔ ɔ kɛ e tsɔli ɔmɛ pue nɔ kɛ ho nɛ a ya ngɔ mɛ kɛ ba, se a pee we mɛ gidigidi, ejakaa a ngɛ gbeye yee kaa ni ɔmɛ maa fiaa mɛ tɛ. 27 Enɛ ɔ he ɔ, a ngɔ mɛ kɛ ba nɛ a kɛ mɛ ba da si ngɛ Sanhedri bi ɔmɛ a hɛ mi. Lɔ ɔ se ɔ, osɔfo nɔkɔtɔma pe kulaa a kɛ mɛ tu munyu 28 nɛ e de mɛ ke: “Wa wo nyɛ si veveeve kaa nyɛ ko ya nɔ nɛ nyɛɛ tsɔɔ ní ngɛ biɛ nɛ ɔ mi hu, se nyɛɛ hyɛ! nyɛ ha nɛ Yerusalɛm hyi tɔ kɛ nyɛ tsɔɔmi ɔ, nɛ nyɛ fia nyɛ pɛɛ si kaa nyɛ maa ngɔ nyumu nɛ ɔ muɔ kɛ ba wa nɔ.” 29 Petro kɛ bɔfo kpa amɛ he nɔ nɛ a de ke: “E sa nɛ waa bu Mawu tue kaa nɔ yelɔ mohu pe adesahi. 30 Wa nɛmɛ ɔmɛ a Mawu ɔ tle Yesu, nɔ nɛ nyɛ sɛu lɛ ngɛ tso nɔ nɛ nyɛ gbe lɛ ɔ si. 31 Mawu wo nɔ nɛ ɔ nɔ kɛ ya e hiɔ nɔ kaa Hɛ Mi Nyɛɛlɔ Kpanaa kɛ Yi Wami Helɔ, konɛ e ha nɛ Israel nɛ e ná tsui tsakemi kɛ yayami pami. 32 Nɛ wɔ ji sane nɛ ɔmɛ a he odasefohi, nɛ jã kɛ̃ nɛ e ji ngɛ mumi klɔuklɔu ɔ nɛ Mawu kɛ ha nihi nɛ a buɔ lɛ tue kaa nɔ yelɔ ɔ hu a blɔ fa mi.” 33 Benɛ a nu nɔ́ nɛ ɔ, a mi mi wo la,* nɛ a hla kaa a maa tane a yi. 34 Se Farisi no ko nɛ a tsɛɛ lɛ ke Gamaliɛl ɔ te si kɛ da si ngɛ Sanhedri bi ɔmɛ a kpɛti; e ji Mlaa tsɔɔlɔ, nɛ ni ɔmɛ tsuo buɔ lɛ wawɛɛ, nɛ e fã ke a je nyumu ɔmɛ kpo be bɔɔ. 35 Lɔ ɔ se ɔ, e de mɛ ke: “Israel nyumuhi, nyɛɛ hyɛ nɛ hi ngɛ nɔ́ nɛ nyɛ to kaa nyɛ maa pee nyumu nɛ ɔmɛ ɔ he. 36 Kaa nɔ hyɛmi nɔ́ ɔ, be ko nɛ be ɔ, Teuda te si nɛ e de ke nɔ ko ji lɛ, nɛ nyumuhi maa pee 400 kɛ a he ya bɔ e kuu ɔ. Se a gbe lɛ, nɛ nihi tsuo nɛ a nyɛɛ e se ɔ gbɛ fĩa nɛ e kuu ɔ gu. 37 Ngɛ e se ɔ, Yudas, Galilea no ɔ hu te si ngɛ biɛ ngmami be ɔ mi, nɛ e gbla nihi babauu kɛ nyɛɛ e se. Jamɛ a nyumu ɔ hu hɛ mi kpata, nɛ nihi tsuo nɛ a nyɛɛ e se ɔ gbɛ fĩa. 38 Enɛ ɔ he ɔ, ngɛ sane nɛ wa ngɛ he susue piɔ nɛ ɔ mi ɔ, i ngɛ nyɛ dee ke, nyɛ ko pee nyumu nɛ ɔmɛ nɔ́ ko, mohu ɔ, nyɛɛ ngmɛɛ a he. Ejakaa ke yi mi tomi nɛ ɔ loo ní tsumi nɛ ɔ je adesahi a ngɔ ɔ, e maa gu; 39 Se ke Mawu ngɔ nɛ e je ɔ, lɛɛ nyɛ be nyɛe maa gu lɛ. Ke nyɛ pee kaa nyɛ maa gu lɛ ɔ, lɛɛ e ma nyɛ maa ba po kaa nyɛɛ kɛ Mawu nitsɛ lɛ ngɛ hwue ɔ nɛ.” 40 Kɛkɛ nɛ a kplɛɛ e ga womi ɔ nɔ, nɛ a tsɛ bɔfo ɔmɛ kɛ ba nɛ a guao mɛ,* nɛ a wo mɛ mlaa ke a kpa munyu tumi ngɛ Yesu biɛ ɔ mi, nɛ a ngmɛɛ a he nɛ a ho. 41 Lɔ ɔ se ɔ, a je Sanhedri bi ɔmɛ a hɛ mi kɛ ho, nɛ a ngɛ nyae kaa ngɛ e biɛ ɔ he je ɔ, a bu mɛ kaa a ji nihi nɛ a sa hɛ mi si puemi. 42 Nɛ daa ligbi ɔ, a yaa sɔlemi we ɔ, nɛ a jeɔ wehi a mi kɛ yaa wehi a mi nɛ a yaa nɔ nɛ a hii ní tsɔɔe, nɛ a hii sane kpakpa a nɛ e kɔɔ Kristo ɔ, nɛ ji Yesu he ɔ jajee nɛ a kpa we.\n^ Hela, “tlooe.”\n^ Aloo “e po mɛ kaa ha.”\n^ Aloo “fiaa mɛ kpa wawɛɛ.”\nNí Tsumi 5


Te Wɔɔfee Tɛŋŋ Wɔye ‘Yesu Heloo lɛ ni Wɔnu Elá Lɛ?’ | Yesu Wala Shihilɛ\nBƆ NI WƆƆFEE WƆYE EHELOO LƐ NI WƆNU ELÁ LƐ\nMƐI BABAOO ANANE TƆ̃TƆ NI AMƐKPA ESƐƐ NYIƐMƆ\nYesu miiwie akɛ lɛ ji anɔkwa aboloo ni jɛ ŋwɛi lɛ be ni etsɔɔ nii yɛ kpeehe ko ni yɔɔ Kapernaum lɛ mli lɛ. Ekã shi faŋŋ akɛ, eetsa sane ni ekɛ mɛi ni ekɛ aboloo kɛ loo lɛ́ amɛ yɛ Galilea Ŋshɔ lɛ boka ni amɛba amɛbatao lɛ lɛ gbaa lɛ nɔ.\nYesu tsa esane lɛ nɔ akɛ: “Nyɛtsɛmɛi lɛ ye mana lɛ yɛ ŋa lɛ nɔ, ni kɛ̃lɛ amɛgboi.” Etsɔɔ bɔ ni enɔ lɛ yɔɔ srɔto lɛ mli akɛ: “Miji aboloo ni hiɛ kã ni kpeleke shi kɛjɛ ŋwɛi lɛ. Kɛ́ mɔ ko ye aboloo nɛɛ eko lɛ, ebaahi shi kɛya naanɔ; ni anɔkwa, aboloo ni mikɛbaahã koni je lɛ aná wala lɛ ji miheloo lɛ.”—Yohane 6:48-51.\nMarch naagbee gbɛ yɛ afi 30 Ŋ.B. lɛ, Yesu kɛɛ Nikodemo akɛ, Nyɔŋmɔ sumɔɔ je lɛ jogbaŋŋ aahu akɛ eŋɔ e-Bi lɛ ehã akɛ Yiwalaherelɔ. Amrɔ nɛɛ, Yesu miitsɔɔ akɛ esa akɛ aye eheloo lɛ kɛtsɔ afɔle ni ebaashã lɛ mli hemɔkɛyeli ni abaaná lɛ nɔ. No ji gbɛ ni atsɔɔ nɔ anáa naanɔ wala.\nShi mɛi lɛ kɛ Yesu kpãaa gbee. Amɛbi akɛ: “Te nuu nɛɛ baafee tɛŋŋ eŋɔ eheloo ehã wɔ ni wɔye lɛ?” (Yohane 6:52) Yesu miitao ni amɛná akɛ eewie yɛ abɛbuiaŋ. Nɔ ni ewie kɛfata he lɛ tsɔɔ nakai.\nYesu kɛɛ akɛ: “Kɛji nyɛyeee gbɔmɔ Bi lɛ heloo lɛ, ni nyɛnuuu elá lɛ, nyɛbɛ wala yɛ nyɛmli. Mɔ fɛɛ mɔ ni yeɔ miheloo ni enuɔ milá lɛ yɛ naanɔ wala, . . . ejaakɛ miheloo lɛ, anɔkwa niyenii ni, ni milá lɛ, anɔkwa numɔnɔ ni. Mɔ fɛɛ mɔ ni yeɔ miheloo ni enuɔ milá lɛ, eyaa nɔ ekɛ mi feɔ ekome, ni mi hu mikɛ lɛ feɔ ekome.”—Yohane 6:53-56.\nŊwanejee ko bɛ he akɛ, wiemɔi nɛɛ baagba Yudafoi ni boɔ lɛ toi lɛ anaa waa! Amɛjwɛŋmɔŋ fɛɛ lɛ, Yesu miiwo mɛi hewalɛ ni amɛye gbɔmɔ heloo loo amɛnu lá, ni ji nɔ ko ni Nyɔŋmɔ mla guɔ lɛ. (1 Mose 9:4; 3 Mose 17:10, 11) Shi jeee Yesu heloo ni abaaye kɛ elá ni abaanu diɛŋtsɛ he ewieɔ lɛ. Nɔ ni etsɔɔ ji, esa akɛ mɛi fɛɛ ni miisumɔ ni amɛná naanɔ wala lɛ ajie hemɔkɛyeli kpo yɛ afɔle ni ekɛ egbɔmɔtso ni eye emuu lɛ kɛ elá ni ji ewala lɛ baashã lɛ mli. Kɛ̃lɛ, ekaselɔi lɛ ateŋ mɛi babaoo eyanuuu nɔ ni etsɔɔ lɛ shishi. Amɛteŋ mɛi komɛi kɛɛ akɛ: “Wiemɔ ni wa nɛ; namɔ baanyɛ toi abo?”—Yohane 6:60.\nAkɛni Yesu na akɛ ekaselɔi lɛ ekomɛi miiwie huhuuhu hewɔ lɛ, ebi amɛ akɛ: “Ani enɛ miitɔ̃tɔ nyɛnane? Ni kɛ́ nyɛna gbɔmɔ Bi lɛ miikwɔ kɛmiiya he ni eyɔɔ sá lɛ hu? . . . Wiemɔi ni mikɛ nyɛ wie lɛ, mumɔ ni, ni wala ni. Shi nyɛteŋ mɛi komɛi yɛ ni heee yeee.” Enɛ hã kaselɔi lɛ babaoo shi lɛ, ni amɛkpa esɛɛ nyiɛmɔ.—Yohane 6:61-64.\nNo hewɔ lɛ, Yesu bi ebɔfoi 12 lɛ akɛ: “Ani nyɛ hu nyɛmiitao ni nyɛya?” Petro hã lɛ hetoo akɛ: “Nuŋtsɔ, namɔ ŋɔɔ wɔbaaya? Bo oyɔɔ naanɔ wala wiemɔi lɛ. Wɔ lɛ, wɔhe wɔye ni asaŋ wɔná wɔle akɛ bo ji Mɔ Krɔŋkrɔŋ ni jɛ Nyɔŋmɔ ŋɔɔ lɛ.” (Yohane 6:67-69) Eyɛ mli akɛ, yɛ be nɛɛ mli lɛ Petro kɛ bɔfoi krokomɛi lɛ nuuu nɔ ni Yesu tsɔɔ lɛ shishi moŋ, shi amɛkpaaa esɛɛ nyiɛmɔ.\nYesu nya hetoo ni Petro hã lɛ he, ni ekɛɛ akɛ: “Ani jeee nyɛyi nyɔŋma kɛ enyɔ mihala? Ni kɛ̃lɛ nyɛteŋ mɔ kome ji mɔheguɔgbelɔ.” (Yohane 6:70) No mli lɛ, Yesu miiwie Yuda Iskariot he. Eeenyɛ efee akɛ yɛ be nɛɛ mli lɛ, Yesu ena akɛ Yuda ebɔi shwelɛi gbohii ni ená lɛ ahe nitsumɔ.\nFɛɛ sɛɛ lɛ, eŋɔɔ Yesu naa akɛ Petro kɛ bɔfoi krokomɛi lɛ kpaaa esɛɛ nyiɛmɔ ni amɛfata ehe kɛmiitsu nitsumɔ ni etsuɔ ni hãa mɛi wala lɛ.\nMɛɛ gbɛ nɔ Yesu kɛ eheloo lɛ hãa mɛi yɛ? Te mɔ ko aaafee tɛŋŋ ‘eye Yesu heloo’ lɛ?\nMɛni hewɔ nɔ ni Yesu wie yɛ eheloo kɛ elá lɛ he lɛ hã mɛi ahe jɔ̃ amɛ lɛ? Shi mɛni no mli lɛ etaoɔ etsɔɔ lɛ?\nBe ni mɛi babaoo kpa Yesu sɛɛ nyiɛmɔ lɛ, mɛni Petro fee?\nKɛmaje Mɔ Ko Kɛmaje Mɔ Ko Esa akɛ Aye Yesu Heloo ni Anu Elá\njy yitso 55 bf. 134-135


KANEMƆ YƐ Afrikaans Albania Amharic Arabic Armenia Armenia (West) Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Croatia Czech Denmark Dutch Estonia Ewe Finland French Ga Georgia Germany Greenland Haitian Creole Hela Hiligaynon Hungary Igbo Iloko Indonesia Italia Japan Kinyarwanda Kirghiz Korea Kwanyama Latvia Lingala Lithuania Malagasy Malay Mizo Moore Myanmar Ndebele Ndonga Norway Nzema Oromo Ossetia Pangasinan Persia Poland Portuguese (Brazil) Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbian (Cyrillic) Sesotho (Lesotho) Setswana Shona Silozi Slovak Slovenia Spania Swahili Swati Sweden Tagalog Tatar Thailand Tsonga Turkey Twi Ukrain Umbundu Urdu Venda Vietnam Waray-Waray Xhosa Zulu\n“Tsɔɔmɔ mi ni mafee osuɔmɔnaa nii.”—LALA 143:10.\nOTII NI ESA AKƐ WƆKADI\nMɛni David fee kɛtsɔɔ akɛ ekwɛɔ nii taakɛ Yehowa kwɛɔ nii lɛ?\nMɛni ye ebua David ni eyɔse nɔ ni Nyɔŋmɔ sumɔɔ?\nMɛni baaye abua wɔ koni wɔya nɔ wɔná Yehowa hiɛ duromɔ?\n1, 2. Mɛɛ gbɛ nɔ kɛ́ wɔkwɛ nii taakɛ Nyɔŋmɔ feɔ lɛ wɔbaaná he sɛɛ, ni kɛ́ wɔsusu Maŋtsɛ David nɔkwɛmɔnɔ lɛ he lɛ, mɛɛ sɛɛ wɔbaaná?\nŊƆƆ lɛ akɛ onyiɛ gɔji ateŋ kɛmiiya he ko. Trukaa lɛ oyanina gbɛnta. Nɛgbɛ obaatsɔ? Kɛkɛ ni okwɔ gɔŋ lɛ eko koni onyɛ ona he ni gbɛ lɛ eko fɛɛ eko yaa. Kɛ́ wɔmiikpɛ yiŋ yɛ sane ko ni he hiaa he, ni wɔkwɛ nii yɛ gbɛ ni tamɔ nakai nɔŋŋ nɔ lɛ, ebaaye ebua wɔ waa. Kɛ́ wɔkwɛ nii yɛ gbɛ ni Yehowa, ni ji wɔ-Bɔlɔ lɛ kwɛɔ nii lɛ nɔ lɛ, ebaaye ebua wɔ ni wɔfee esuɔmɔnaa nii, loo ‘wɔnyiɛ egbɛ lɛ’ nɔ.—Yes. 30:21.\n2 Yɛ Maŋtsɛ David ni hi shi yɛ blema Israel lɛ wala shihilɛ mli fɛɛ lɛ, ebɔ mɔdɛŋ akɛ ekwɛ nii taakɛ Nyɔŋmɔ kwɛɔ nii lɛ. Nyɛhaa wɔsusua shihilɛi komɛi ni David kɛkpe lɛ ahe, koni wɔkwɛ nɔ ni wɔbaanyɛ wɔkase kɛjɛ nuu ni kɛ tsui ni eye emuu sɔmɔ Yehowa Nyɔŋmɔ nɛɛ dɛŋ.—1 Maŋ. 11:4.\nDAVID YƐ BULƐ KƐHA YEHOWA GBƐ́I LƐ\n3, 4. (a) Mɛni tsirɛ David ni ekɛ Goliat yawu lɛ? (b) Te David nu he yɛ Nyɔŋmɔ gbɛ́i lɛ he eha tɛŋŋ?\n3 Susumɔ beni David kɛ Filistinyo Goliat yaawu lɛ he okwɛ. Mɛni tsirɛ David, ní no mli lɛ eji oblanyo fioo lɛ koni ekɛ oblaŋ nɛɛ ni kwɔlɛ aaafee mitai 2.9, ni hiɛ tawu nibii lɛ ayawu? (1 Sam. 17:4) Ani ekãa ni David yɔɔ lɛ hewɔ? Aloo hemɔkɛyeli ni eyɔɔ yɛ Nyɔŋmɔ mli lɛ hewɔ? Sui enyɔ nɛɛ fɛɛ ye ebua lɛ. Shi nɔ titri ni tsirɛ David ni ekɛ nakai nuu oblaŋ lɛ yawu lɛ ji bulɛ ni eyɔɔ kɛha Yehowa kɛ egbɛ́i kpeteŋkpele lɛ. David bi akɛ: “Namɔ po ji nɛkɛ Filistinyo foolɔ nɛɛ, ni ebɔɔ Nyɔŋmɔ hiɛkalɔ lɛ tai lɛ ahora nɛɛ?”—1 Sam. 17:26.\n4 Beni David, ni ji oblanyo fioo lɛ kɛ Goliat yakpe lɛ, ekɛɛ lɛ akɛ: “Bo lɛ ooba miŋɔɔ kɛ klante kɛ akpɔlɔ kɛ tsɛŋ; shi mi lɛ miiba oŋɔɔ yɛ Yehowa Zebaot ni ji Israel tai ni obɔ amɛ ahora lɛ a-Nyɔŋmɔ lɛ gbɛ́i amli!” (1 Sam. 17:45) David kɛ ehe fɔ̃ anɔkwa Nyɔŋmɔ lɛ nɔ, ni ekɛ akromia tɛ kome pɛ gbe Filistinyo nɛɛ. Jeee shihilɛ nɛɛ pɛ mli David kɛ ehe fɔ̃ Yehowa nɔ ni ekɛtsɔɔ akɛ eyɛ bulɛ kɛha E-gbɛ́i krɔŋkrɔŋ lɛ, shi moŋ efee nakai yɛ ewala shihilɛ mli fɛɛ. Ni David wo enanemɛi Israelbii lɛ hewalɛ ni ‘amɛshwã amɛfɔ̃ Yehowa gbɛ́i krɔŋkrɔŋ lɛ nɔ.’—Nyɛkanea 1 Kronika 16:8-10.\n5. Mɛɛ shihilɛ ni tamɔ Goliat ahorabɔɔ lɛ ekolɛ okɛbaakpe?\n5 Ani eŋɔɔ onaa akɛ Yehowa ji o-Nyɔŋmɔ? (Yer. 9:24) Kɛ́ okutsoŋbii, onanemɛi, oklasbii, loo owekumɛi gbe Yehowa he guɔ, ni amɛye Yehowa Odasefoi lɛ ahe fɛo lɛ, te ofeɔ onii ohaa tɛŋŋ? Kɛ́ mɛi miigbe Yehowa gbɛ́i lɛ he guɔ lɛ, ani ofãa he kɛ hekɛnɔfɔɔ akɛ ebaaye ebua bo? “Dioofeemɔ be yɛ” moŋ, shi esaaa akɛ wɔhiɛ gboɔ akɛ wɔji Yehowa Odasefoi kɛ Yesu sɛɛnyiɛlɔi. (Jaj. 3:1, 7; Mar. 8:38) Eyɛ mli akɛ kɛ́ wɔkɛ mɛi ni ebuuu Yehowa kɛ esane ni wɔshiɛɔ lɛ miiwie lɛ, esa akɛ wɔdɔ wɔlilɛi mli ni wɔkɛ hiɛshikamɔ atsu nii moŋ, shi esaaa akɛ wɔfeɔ wɔnii tamɔ Israelbii ni “ŋmiŋmi mɔmɔ amɛ ni amɛshe gbeyei” beni amɛnu Goliat ahorabɔɔ lɛ. (1 Sam. 17:11) Yɛ no najiaŋ lɛ, esa akɛ wɔhe afee oya kɛfã Yehowa Nyɔŋmɔ gbɛ́i krɔŋkrɔŋ lɛ he. Wɔmiisumɔ ni wɔye wɔbua mɛi ni amɛbale nɔ Nyɔŋmɔ tuuntu ni Yehowa ji. Enɛ hewɔ lɛ, wɔkɛ e-Wiemɔ lɛ tsuɔ nii kɛyeɔ wɔbuaa mɛi koni amɛna nɔ hewɔ ni esa akɛ amɛtsi amɛbɛŋkɛ Nyɔŋmɔ lɛ.—Yak. 4:8.\n6. Mɛni kã David tsui nɔ beni ekɛ Goliat yaawu lɛ, ni wɔ hu mɛni esa akɛ ekã wɔtsui nɔ?\n6 Wɔbaanyɛ wɔkase nɔ kroko hu kɛjɛ David kɛ Goliat sane lɛ mli. Beni David hiɛ foi kɛyashɛ tagbamɔhe lɛ, ebi akɛ: “Mɛni aaafee aha mɔ ni aaagbe Filistinyo nɛɛ, ní eeejie ahorabɔɔ nɛɛ yɛ Israel nɔ lɛ?” Mɛi lɛ wie akɛ: “Mɔ ni aaagbe [Goliat] lɛ, maŋtsɛ aaafee lɛ niiatsɛ agbo, ni eeeŋɔ ebiyoo eha lɛ gbãla.” (1 Sam. 17:25-27) Shi jeee heloonaa nɔ ko ni David baaná lɛ ji nɔ ni etaoɔ. Nɔ ko ni he hiaa kwraa fe no kã etsui nɔ. Eetao ewo anɔkwa Nyɔŋmɔ lɛ hiɛ nyam. (Nyɛkanea 1 Samuel 17:46, 47.) Ni wɔ hu mɛni kã wɔtsui nɔ? Ani no ji ni wɔtĩa nii babaoo wɔha wɔhe, loo ni wɔhe gbɛ́i yɛ je nɛŋ? Ekã shi faŋŋ akɛ, wɔmiisumɔ ni wɔfee wɔnii tamɔ David, mɔ ni lá akɛ: “Nyɛkɛ mi akafoa Yehowa dalɛ lɛ, ni nyɛhaa wɔ fɛɛ wɔwóa egbɛ́i lɛ nɔ” lɛ. (Lala 34:4) Belɛ, nyɛhaa wɔkɛ wɔhe afɔ̃a Nyɔŋmɔ nɔ, ni wɔwó egbɛ́i lɛ nɔ gojoo fe wɔnɔ lɛ.—Mat. 6:9.\n7. Te wɔɔfee tɛŋŋ wɔná hemɔkɛyeli ni mli wa bɔni afee ni wɔnyɛ wɔya nɔ wɔshiɛ kɛ́ wɔkɛ mɛi ni sumɔɔɔ ni amɛboɔ wɔ toi lɛ po kpe?\n7 Hekɛnɔfɔɔ ni David yɔɔ yɛ Yehowa mli lɛ ji nɔ ni ha enyɛ ekɛ Goliat yawu lɛ. David, ni ji oblanyo fioo lɛ yɛ hemɔkɛyeli ni mli wa. Beni eji tookwɛlɔ lɛ, ekɛ ehe fɔ̃ Nyɔŋmɔ nɔ, ni no ji gbɛ kome ni etsɔ nɔ ewaje ehemɔkɛyeli lɛ. (1 Sam. 17:34-37) Esa akɛ wɔ hu wɔná hemɔkɛyeli ni mli wa koni wɔnyɛ wɔya nɔ wɔshiɛ, titri lɛ kɛ́ wɔkɛ mɛi ni sumɔɔɔ ni amɛboɔ wɔ toi lɛ kpe. Kɛ́ wɔkɛ wɔhe fɔ̃ Nyɔŋmɔ nɔ yɛ wɔdaa gbi nifeemɔi amli lɛ, wɔbaanyɛ wɔná hemɔkɛyeli ni tamɔ nakai. Ákɛ nɔkwɛmɔnɔ lɛ, kɛ́ wɔyakwɔ tsɔne lɛ wɔbaanyɛ wɔkɛ mɛi ni tara wɔmasɛi lɛ agba Biblia mli anɔkwale lɛ he sane. Ni esa akɛ wɔkɛ mɛi hu ni wɔkɛkpeɔ yɛ gbɛ nɔ beni wɔtsuɔ shĩa kɛ shĩa shiɛmɔ nitsumɔ lɛ agba sane.—Bɔf. 20:20, 21.\nDAVID MƐ YEHOWA\n8, 9. Mɛɛ gbɛ nɔ David tsɔɔ akɛ Yehowa suɔmɔnaa nii kã etsui nɔ yɛ bɔ ni ekɛ Saul ye ha lɛ mli?\n8 Nɔ kroko ni David fee ni tsɔɔ akɛ ekɛ ehe fɔ̃ɔ Yehowa nɔ lɛ kɔɔ bɔ ni ekɛ Saul, ni ji Israel klɛŋklɛŋ maŋtsɛ lɛ ye eha lɛ he. Saul ye David he awuŋa, no hewɔ lɛ ebɔ mɔdɛŋ shii etɛ sɔŋŋ akɛ ekɛ akplɔ atsu David kɛmɔ gbogbo, shi eko fɛɛ eko lɛ David wiɔ ehe, ni ekaaa akɛ eeeto lɛ najiaŋ. Naagbee lɛ, ejo Saul naa foi. (1 Sam. 18:7-11; 19:10) Kɛkɛ ni Saul hala Israel tabilɔi fɛɛ amli hii 3,000, ni ekɛ amɛ yiŋ kɛtee koni eyatao David yɛ ŋa lɛ nɔ. (1 Sam. 24:3) Be ko lɛ, Saul leee ni eyabote tɛkplo ni David kɛ ewebii lɛ yɔɔ mli lɛ mli. Kulɛ David baanyɛ aŋɔ hegbɛ nɛɛ kɛgbe maŋtsɛ ni taoɔ lɛ agbe lɛ. Ejaakɛ Nyɔŋmɔ ehala David akɛ ebaaye Saul sɛɛ akɛ Israel maŋtsɛ. (1 Sam. 16:1, 13) Anɔkwa, eji David bo ewebii lɛ toi kulɛ, egbe maŋtsɛ lɛ. Shi ewie akɛ: “Yehowa akaha enɛ miigbale mi fɔ̃ɔŋfɔ̃ akɛ mafee minuŋtsɔ, mɔ ni Yehowa efɔ lɛ mu lɛ nɛkɛ nɔ ko.” (Nyɛkanea 1 Samuel 24:5-8.) No mli lɛ, Saul kã he eji maŋtsɛ ni Nyɔŋmɔ efɔ lɛ mu. Akɛni Yehowa kpako Saul maŋtsɛ hewɔ lɛ, David ekaaa akɛ ebaagbe lɛ. Shi moŋ, efo ebo lɛ naabu pɛ, ni ekɛtsɔɔ akɛ ehiɛɛɛ Saul he jwɛŋmɔ fɔŋ ko.—1 Sam. 24:12.\n9 David saa etsɔɔ akɛ eyɛ bulɛ kɛha mɔ ni Nyɔŋmɔ efɔ lɛ mu lɛ beni ena maŋtsɛ lɛ naagbee nɔ kwraa lɛ. No mli lɛ, David kɛ Abishai etee Saul kɛ ewebii lɛ ansara lɛ mli, ni amɛyanina lɛ ni ewɔ. Abishai susu akɛ Nyɔŋmɔ ejie Saul ewo David dɛŋ koni egbe lɛ, ni ewie po akɛ ekɛ akplɔ baatsu Saul kɛmɔ shikpɔŋ, shi David eŋmɛɛɛ lɛ gbɛ. (1 Sam. 26:8-11) Akɛni David tee nɔ emɛ Nyɔŋmɔ hewɔ lɛ, etswa efai shi akɛ efeŋ mɔ ni Yehowa ehala lɛ akɛ maŋtsɛ lɛ efɔŋ ko yɛ ŋaa ni Abishai wo lɛ lɛ fɛɛ sɛɛ.\n10. Mɛɛ shihilɛ ni naa wa wɔbaanyɛ wɔkɛkpe, ni mɛni baaye abua wɔ ni wɔfi shi yɛ wɔfai shi ni wɔtswa lɛ mli?\n10 Wɔ hu ekolɛ mɛi komɛi baanyɛ wɔnɔ ni wɔfee wɔnii yɛ bɔ ni amɛsusuɔ akɛ ehi lɛ naa moŋ fe ni amɛaawo wɔ hewalɛ ni wɔfee nɔ ni Yehowa sumɔɔ. Taakɛ Abishai fee lɛ, mɛi komɛi baawo wɔ hewalɛ po ni wɔtsu saji komɛi ahe nii dani wɔsusu nɔ ni Yehowa susuɔ yɛ nakai sane lɛ he lɛ he. Bɔni afee ni wɔfi shi yɛ wɔfai shi ni wɔtswa lɛ mli, esa akɛ wɔha Yehowa susumɔ yɛ sane lɛ he lɛ ahi wɔjwɛŋmɔ mli, ni wɔtswa wɔfai shi akɛ wɔbaafee esuɔmɔnaa nii.\n11. Mɛni okase yɛ bɔ ni David kɛ Nyɔŋmɔ suɔmɔnaa nii ye klɛŋklɛŋ gbɛhe yɛ eshihilɛ mli lɛ mli?\n11 David kɛɛ Yehowa Nyɔŋmɔ yɛ sɔlemɔ mli akɛ: “Tsɔɔmɔ mi ni mafee osuɔmɔnaa nii.” (Nyɛkanea Lala 143:5, 8, 10.) Yɛ nɔ najiaŋ ni David kɛ ehe aaakpasa lɛ diɛŋtsɛ esusumɔi, loo ni eeebo mɔ kroko toi lɛ, eha Nyɔŋmɔ tsɔɔ lɛ nii. ‘Ejwɛŋɔ Yehowa nitsumɔi lɛ fiaa he, ni esusuɔ Nyɔŋmɔ ninenaa nitsumɔi lɛ ahe.’ Kɛ́ wɔpɛi Ŋmalɛ lɛ mli, ni wɔjwɛŋ Biblia mli saji ni tsɔɔ bɔ ni Yehowa kɛ adesai ye ha yɛ blema lɛ nɔ lɛ, wɔ hu wɔbaanyɛ wɔyoo nɔ ni Nyɔŋmɔ suɔmɔnaa nii ji.\nDAVID YƆSE YIŊTOO TUUNTU NI YƆƆ MLA LƐ SƐƐ\n12, 13. Mɛni hewɔ David tsi nu ni ewebii lɛ ateŋ mɛi etɛ yayɛ kɛbaha lɛ lɛ eshwie lɛ?\n12 Nɔ kroko ni sa kadimɔ ni wɔbaanyɛ wɔkase yɛ David he ji bɔ ni enu shishitoo mlai ni yɔɔ Mla lɛ mli lɛ ashishi, kɛ shwelɛ ni ená akɛ ehi shi yɛ naa lɛ. Susumɔ nɔ ni ba be ko beni ‘Betlehem nubu lɛ mli nu’ lɛ eko ba David tsine lɛ he okwɛ. Akɛni Filistibii lɛ ebɔ nsara yɛ Betlehem hewɔ lɛ, David hii lɛ ateŋ mɛi etɛ kɛ amɛwala wo oshara mli kɛyayɛ nu lɛ kɛba. Shi “David sumɔɔɔ akɛ enu, ni efɔse eshwie shi eha Yehowa.” Mɛni hewɔ? Etsɔɔ mli akɛ: “Mi-Nyɔŋmɔ lɛ akaha enɛ miigbale mi fɔ̃ɔŋfɔ̃ akɛ mafee enɛ! Aso manu nɛkɛ hii ní shɛrɛ amɛhe amɛshwie nɛɛ alá lo? Ejaakɛ amɛhe amɛshɛrɛ amɛshwie ni amɛyayɛ kɛba nɛɛ!”—1 Kron. 11:15-19.\n13 David le akɛ Mla lɛ biɔ ni afɔse lá ashwie shi aha Yehowa, ni esaaa akɛ ayeɔ. Ni ele yiŋtoo hu ni yɔɔ fãmɔ nɛɛ sɛɛ. David le akɛ “heloo lɛ wala yɛ elá lɛ mli.” Shi nu ji nɔ ni hii lɛ kɛba lɛ, jeee lá. No hewɔ lɛ, mɛni hewɔ David kɛɛ enuuu lɛ? Efee nakai, ejaakɛ ekase shishitoo mla ni kɔɔ lá he lɛ kɛjɛ Mla lɛ mli. David bu nu lɛ akɛ ejara wa oookɛɛ hii etɛ lɛ alá nɔŋŋ. Enɛ hewɔ ni esumɔɔɔ akɛ enuɔ nu lɛ. Yɛ no najiaŋ lɛ, ekpɛ eyiŋ akɛ esa akɛ etsi eshwie shikpɔŋ.—3 Mose 17:11; 5 Mose 12:23, 24.\n14. Mɛni ye ebua David ni esusu nii ahe taakɛ Yehowa feɔ lɛ?\n14 Yehowa mla lɛ hé David tsui fɛɛ. Elá akɛ: “Mi-Nyɔŋmɔ, eŋɔɔ minaa akɛ mafee osuɔmɔnaa nii ni omla lɛ yɛ mitsui mli.” (Lala 40:9) David kase Nyɔŋmɔ mla lɛ, ni ejwɛŋ nɔ jogbaŋŋ. Eyɔse akɛ kɛ́ ekɛ Yehowa kitai lɛ tsu nii lɛ, ebaaye ebua lɛ. Enɛ hewɔ lɛ, jeee Mose Mla lɛ kɛkɛ David ye nɔ, shi moŋ eye shishitoo mlai ni yɔɔ sɛɛ lɛ hu anɔ. Kɛ́ wɔkase Biblia lɛ, esa akɛ wɔjwɛŋ nɔ ni wɔkaseɔ lɛ nɔ, ní wɔkɛto wɔtsui mli, bɔni afee ni wɔyoo nɔ ni Yehowa sumɔɔ ni wɔfee yɛ shihilɛ fɛɛ shihilɛ mli.\n15. Mɛni hewɔ abaanyɛ akɛɛ akɛ, Salomo booo Nyɔŋmɔ Mla lɛ toi lɛ?\n15 Yehowa Nyɔŋmɔ jɔɔ David bi Salomo waa. Shi sɛɛ mli lɛ, Salomo fɔ̃ɔ Nyɔŋmɔ Mla lɛ kɛnitsumɔ. Ebooo Yehowa fãmɔ akɛ Israel maŋtsɛ ‘akaŋɔ yei pii’ lɛ toi. (5 Mose 17:17) Salomo kɛ maŋsɛɛ yei babaoo hi shi. Beni egbɔ lɛ, “eŋamɛi lɛ dɔ etsui kɛyanyiɛ nyɔŋmɔi krokomɛi asɛɛ.” Ekɔɔɔ he eko yiŋtoo hewɔ ni Salomo fee nakai lɛ, efee “efɔŋ yɛ Yehowa hiɛ, ni enyiɛɛɛ Yehowa sɛɛ kɛwulaaa shi, tamɔ etsɛ David.” (1 Maŋ. 11:1-6) Esa akɛ wɔkɛ mlai kɛ shishitoo mlai ni wɔkaseɔ yɛ Nyɔŋmɔ Wiemɔ lɛ mli lɛ atsu nii! Ákɛ nɔkwɛmɔnɔ lɛ, ehe miihia ni wɔfee nakai kɛ́ wɔmiitao wɔbote gbalashihilɛ mli.\n16. Kɛ́ mɔ ko ni miitao ebote gbalashihilɛ mli lɛ nu Yehowa fãmɔ akɛ ja afee “yɛ Nuŋtsɔ lɛ mli” lɛ shishi lɛ, mɛni no baaha efee?\n16 Kɛ́ mɔ ko ni sɔmɔɔɔ Yehowa lɛ kɛ enifeemɔi tsɔɔ akɛ esuɔmɔ bo lɛ, ani ofeɔ onii tamɔ David, aloo ofeɔ onii tamɔ Salomo? Afã anɔkwa jálɔi akɛ amɛbote gbalashihilɛ mli “yɛ Nuŋtsɔ lɛ mli” pɛ. (1 Kor. 7:39) Kɛ́ Kristofonyo ko kpɛ eyiŋ akɛ ebaabote gbalashihilɛ mli lɛ, esa akɛ ekɛ mɔ ko ni abaptisi lɛ abote mli. Ni kɛ́ wɔnu yiŋtoo ni yɔɔ Ŋmalɛ naa taomɔ nii nɛɛ sɛɛ lɛ shishi lɛ, wɔkɛ mɔ ko ni jeee héyelilɔ boteŋ gbalashihilɛ mli, ni asaŋ wɔtseŋ wɔhiɛ wɔhaŋ mɔ lɛ, kɛ́ ekɛ enifeemɔi tsɔɔ akɛ eesumɔ wɔ.\n17. Mɛni baanyɛ aye abua wɔ koni wɔkakwɛ mfonirii ni teɔ bɔlɛnamɔ akɔnɔ shi?\n17 Agbɛnɛ hu taakɛ David fee lɛ, kɛ́ wɔkwɛ nii taakɛ Yehowa kwɛɔ nii lɛ, ebaanyɛ eye ebua wɔ koni wɔye shwelɛ ni wɔɔná akɛ wɔkwɛ mfonirii ni teɔ bɔlɛnamɔ akɔnɔ shi lɛ nɔ. Kanemɔ ŋmalɛi ni nyiɛ sɛɛ nɛɛ, susumɔ shishitoo mlai ni yɔɔ amɛmli lɛ ahe, ni okwɛ akɛ obaanyɛ ona Yehowa susumɔ yɛ mfonirii ni teɔ bɔlɛnamɔ akɔnɔ shi lɛ akwɛmɔ he lo. (Nyɛkanea Lala 119:37; Mateo 5:28, 29; Kolosebii 3:5.) Kɛ́ wɔjwɛŋ eshishitoo mlai ni nɔ kwɔlɔ lɛ anɔ lɛ, wɔkwɛŋ mfonirii ni teɔ bɔlɛnamɔ akɔnɔ shi.\nSUSUMƆ NII AHE TAMƆ NYƆŊMƆ BE FƐƐ BE\n18, 19. (a) Eyɛ mli akɛ David yeee emuu moŋ, shi mɛni ha etee nɔ ená Yehowa hiɛ duromɔ? (b) Mɛni otswa ofai shi akɛ obaafee?\n18 Eyɛ mli akɛ David fee nɔkwɛmɔnɔ kpakpa yɛ gbɛi pii anɔ moŋ, shi efee eshai srɔtoi ni yɔɔ hiɛdɔɔ hu. (2 Sam. 11:2-4, 14, 15, 22-27; 1 Kron. 21:1, 7) Shi be fɛɛ be ni ebaafee esha lɛ, eshwaa ehe. Ekɛ “tsui ni eye emuu” sɔmɔ Nyɔŋmɔ. (1 Maŋ. 9:4) Mɛni hewɔ wɔbaanyɛ wɔkɛɛ nakai? Ejaakɛ David bɔ mɔdɛŋ akɛ efee Yehowa suɔmɔnaa nii.\n19 Yɛ emuu ni wɔyeee lɛ fɛɛ sɛɛ lɛ, wɔbaanyɛ wɔná Yehowa hiɛ duromɔ. Beni enɛ yɔɔ wɔjwɛŋmɔ mli lɛ, nyɛhaa wɔkɛ hiɛdɔɔ akasea Nyɔŋmɔ Wiemɔ lɛ, wɔjwɛŋ nɔ ni wɔkaseɔ lɛ nɔ jogbaŋŋ, ní wɔkɛ nɔ ni wɔkɛtoɔ wɔtsui mli lɛ atsu nii. Kɛ́ wɔfee nakai lɛ, wɔbaatamɔ lalatsɛ lɛ ni jɛ heshibaa mli ekɛɛ Yehowa akɛ: “Tsɔɔmɔ mi ni mafee osuɔmɔnaa nii” lɛ.\nMɛni hewɔ David egbeee Saul beni ená hegbɛ akɛ efee nakai lɛ?\nMɛni wɔbaanyɛ wɔkase kɛjɛ kpoomɔ ni David kpoo akɛ eeenu nu ni ewebii lɛ kɛbaha lɛ lɛ mli?


Luka 2 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 2:1-52\nYesu fɔmɔ (1-7)\nŊwɛibɔfoi jie amɛhe kpo amɛtsɔɔ tookwɛlɔi (8-20)\nKetiafoo kɛ hetsuumɔ (21-24)\nSimeon na Kristo lɛ (25-35)\nHana wie gbekɛ lɛ he (36-38)\nAmɛku amɛsɛɛ amɛtee Nazaret (39, 40)\nYesu yɛ sɔlemɔ shĩa lɛ, be ni eye afii 12 (41-52)\n2 Agbɛnɛ, nakai gbii lɛ amli lɛ, Kaisare Augusto fã akɛ aŋma shikpɔŋ lɛ nɔ bii lɛ fɛɛ agbɛ́ii. 2 (Klɛŋklɛŋ gbɛ́iŋmaa nɛɛ tee nɔ be ni Kirenio ji Siria amralo lɛ.) 3 Ni mɛi fɛɛ tee koni amɛyaŋma amɛgbɛ́ii, mɔ fɛɛ mɔ tee lɛ diɛŋtsɛ emaŋ. 4 Anɔkwa, Yosef+ hu jɛ Nazaret maŋ lɛ mli yɛ Galilea, ni ekwɔ kɛtee Yudea, ni akɛni ejɛ David shĩa lɛ kɛ eweku lɛ mli hewɔ lɛ, etee David maŋ ni atsɛɔ lɛ Betlehem+ lɛ mli. 5 Etee koni aŋma lɛ kɛ Maria, mɔ ni ayabi eshi+ ahã lɛ ni ekɛ lɛ ebote gbalashihilɛ mli agbɛnɛ lɛ agbɛ́ii, no mli lɛ eshwɛ fioo ni Maria baafɔ.+ 6 Be ni amɛyɔɔ jɛmɛ lɛ, efɔmɔ be shɛ. 7 Ni efɔ ebinuu lɛ, ekromɔbi lɛ,+ ni ekɛ mamai bala ehe ni ekɛ lɛ fɔ̃ nɔ ni kooloi yeɔ nii yɛ mli lɛ mli,+ ejaakɛ amɛnáaa tsũ yɛ gbɔiatoohe lɛ. 8 Tookwɛlɔi komɛi hu eshi amɛshĩa amɛyahi ŋa nɔ yɛ nakai kpokpaa lɛ nɔ nɔŋŋ, ni amɛmiibu amɛtookui ahe nyɔɔŋ. 9 Trukaa lɛ, Yehowa* bɔfo ko badamɔ amɛhiɛ, ni Yehowa* anunyam kpɛ kɛbɔle amɛ, ni amɛshe gbeyei naakpa. 10 Shi ŋwɛibɔfo lɛ kɛɛ amɛ akɛ: “Nyɛkashea gbeyei, ejaakɛ naa! miba koni mibajaje sane kpakpa ni baahã mɛi fɛɛ aná miishɛɛ babaoo matsɔɔ nyɛ. 11 Ejaakɛ ŋmɛnɛ lɛ afɔ yiwalaherelɔ ko,+ ni ji Kristo, Nuŋtsɔ lɛ,+ yɛ David maŋ+ lɛ mli ahã nyɛ. 12 Ni enɛ afee okadi ahã nyɛ: Nyɛbaana abifao ni akɛ mamai ebala ehe ni ekã nɔ ni kooloi yeɔ nii yɛ mli lɛ mli.” 13 Trukaa lɛ, ŋwɛi asraafoi babaoo ko bafata ŋwɛibɔfo lɛ he,+ ni amɛjie Nyɔŋmɔ yi amɛkɛɛ: 14 “Anunyam ahã Nyɔŋmɔ yɛ ŋwɛi flooflo, ni toiŋjɔlɛ ahi mɛi ni yɔɔ ehiɛ dromɔ lɛ* ateŋ yɛ shikpɔŋ lɛ nɔ.” 15 Ni be ni ŋwɛibɔfoi lɛ shi amɛ kɛtee ŋwɛi lɛ, tookwɛlɔi lɛ kɛɛkɛɛ amɛhe akɛ: “Bɔ fɛɛ bɔ ni fee lɛ, nyɛhãa wɔyaa Betlehem ni wɔyakwɛa nɔ ni etee nɔ ni Yehowa* ehã wɔle nɛɛ.” 16 Ni amɛtee oya nɔŋŋ ni amɛyana Maria kɛ Yosef fɛɛ, kɛ abifao lɛ ni ekã nɔ ni kooloi yeɔ nii yɛ mli lɛ mli. 17 Be ni amɛna enɛ lɛ, amɛhã ale sane ni agba amɛ yɛ gbekɛ lɛ he lɛ. 18 Ni mɛi fɛɛ ni nu lɛ anaa kpɛ amɛhe yɛ nibii ni tookwɛlɔi lɛ gba amɛ lɛ hewɔ, 19 shi Maria kɛ wiemɔi nɛɛ fɛɛ to etsui mli, ni ejwɛŋɔ nɔ kɛmuɔ saji anaa.+ 20 Ni tookwɛlɔi lɛ ku amɛsɛɛ ni amɛmiiwo Nyɔŋmɔ hiɛ nyam ni amɛmiijie eyi yɛ nibii fɛɛ ni amɛnu ni amɛna lɛ hewɔ, tamɔ bɔ pɛ ni agba amɛ lɛ. 21 Gbii kpaanyɔ sɛɛ, be ni be shɛ ni abaafo lɛ ketia lɛ,+ awo lɛ gbɛ́i akɛ Yesu, gbɛ́i ni ŋwɛibɔfo lɛ kɛhã dani aŋɔ lɛ hɔ lɛ.+ 22 Agbɛnɛ hu, be ni be ni abaafee amɛ krɔŋkrɔŋ yɛ Mose Mla lɛ naa lɛ shɛ lɛ,+ amɛkɛ lɛ kwɔ kɛtee Yerusalem koni amɛyakpɔ̃ lɛ yɛ Yehowa* dɛŋ,* 23 tamɔ bɔ ni aŋma yɛ Yehowa* Mla lɛ mli lɛ akɛ: “Kromɔbi fɛɛ kromɔbi ni ji nuu* lɛ, esa akɛ afee lɛ krɔŋkrɔŋ ahã Yehowa.”*+ 24 Ni amɛkɛ afɔle lɛ hã tamɔ bɔ ni awie yɛ Yehowa* Mla lɛ mli lɛ akɛ: “ŋa mli okpoi enyɔ loo shĩa okpoi bibii enyɔ.”+ 25 Ni naa! nuu ko yɛ Yerusalem ni atsɛɔ lɛ Simeon, ni nuu nɛɛ, jalɔ ji lɛ ni esheɔ Nyɔŋmɔ gbeyei, ni eemɛ Israel miishɛjemɔ lɛ,+ ni mumɔ krɔŋkrɔŋ yɛ enɔ. 26 Agbɛnɛ hu, Nyɔŋmɔ etsɔ mumɔ krɔŋkrɔŋ lɛ nɔ ejie kpo etsɔɔ lɛ akɛ egboŋ, ja ena Kristo lɛ, mɔ ni Yehowa* etsu lɛ lɛ dã. 27 Agbɛnɛ, yɛ mumɔ lɛ hewalɛ naa lɛ, eba sɔlemɔ shĩa lɛ, ni be ni gbekɛ Yesu lɛ fɔlɔi kɛ lɛ ba mli koni amɛbafee kusum ni Mla lɛ biɔ ni amɛfee amɛhã lɛ lɛ,+ 28 ehe gbekɛ lɛ efɔ̃ ekpɔkɔiaŋ ni ejie Nyɔŋmɔ yi ni ekɛɛ: 29 “Agbɛnɛ, Nuŋtsɔ Ofe, oohã onyɔŋ lɛ aya yɛ toiŋjɔlɛ mli,+ tamɔ bɔ ni ojaje lɛ, 30 ejaakɛ mihiŋmɛii ena gbɛ ni obaatsɔ nɔ ohere yiwala+ 31 ni osaa oto yɛ majimaji fɛɛ ahiɛ lɛ,+ 32 la+ ni akɛbaajie jeŋmaji+ lɛ ahiɛhaanɔ lɛ kɛya lɛ, ni eji omaŋ Israel anunyam.” 33 Ni gbekɛ lɛ papa kɛ emami anaa kpɛ amɛhe waa yɛ nibii ni awieɔ yɛ ehe lɛ hewɔ. 34 Agbɛnɛ hu, Simeon jɔɔ amɛ, ni ekɛɛ Maria, gbekɛ lɛ mami lɛ akɛ: “Naa! Ahala gbekɛ nɛɛ kɛhã mɛi babaoo ashigbeemɔ+ kɛ amɛshitee ekoŋŋ yɛ Israel,+ kɛ agbɛnɛ hu, akɛ okadi ni abaawie ashi+ 35 (lɛɛlɛŋ, akɛ klante kakadaŋŋ baagbu omli*),+ bɔ ni afee ni ajie mɛi pii atsuiiaŋ susumɔi kpo.” 36 Agbɛnɛ, gbalɔ yoo ko yɛ jɛmɛ ni atsɛɔ lɛ Hana, eji Fanuel biyoo, ni ejɛ Asher weku lɛ mli. Yoo nɛɛ egbɔ, ni ekɛ ewu hi shi afii kpawo yɛ amɛgbalamlibotemɔ sɛɛ,* 37 ni eji yoo okulafo ni eye afii 84. Ebaa sɔlemɔ shĩa lɛ daa, ni ekɛ sɔɔmɔ krɔŋŋ hãa jenamɔ kɛ jetsɛremɔ, ni ehiɔ ŋmaa ni esɔleɔ kɛ hiɛdɔɔ. 38 Nakai ŋmɛlɛtswaa lɛ nɔ nɔŋŋ lɛ, etsi ebɛŋkɛ ni ebɔi Nyɔŋmɔ shidaa, ni ewie gbekɛ lɛ he etsɔɔ mɛi fɛɛ ni miimɛ Yerusalem kpɔmɔ lɛ.+ 39 No hewɔ lɛ, be ni amɛfee nibii fɛɛ ni Yehowa* Mla lɛ biɔ lɛ amɛgbe naa lɛ,+ amɛku sɛɛ amɛtee amɛ diɛŋtsɛ amɛmaŋ Nazaret+ yɛ Galilea. 40 Ni gbekɛ lɛ tee nɔ eda ni ehe wa, ni eyi obɔ kɛ hiɛshikamɔ, ni Nyɔŋmɔ dromɔ tee nɔ ehi enɔ.+ 41 Agbɛnɛ, daa afi lɛ efɔlɔi yaa Yerusalem amɛyayeɔ Hehoo gbi jurɔ lɛ.+ 42 Ni be ni eye afii 12 lɛ, amɛkwɔ kɛtee, tamɔ bɔ ni gbijurɔyeli lɛ kusum lɛ ji lɛ.+ 43 Be ni gbijurɔyeli gbii lɛ ba naagbee ni amɛmiiku amɛsɛɛ lɛ, gbekɛ nuu Yesu lɛ hi shi yɛ sɛɛ yɛ Yerusalem, ni efɔlɔi lɛ yɔseee. 44 Akɛni amɛsusu akɛ efutu mɛi ni efee ekome kɛfãa gbɛ lɛ hewɔ lɛ, amɛnyiɛ gbi kome gbɛ jekɛmɔ ni no sɛɛ lɛ, amɛbɔi lɛ taomɔ yɛ wekumɛi kɛ mɛi ni amɛle lɛ ateŋ. 45 Shi be ni amɛnaaa lɛ lɛ, amɛku amɛsɛɛ kɛtee Yerusalem, ni amɛyatao lɛ fitsofitso. 46 Anɔkwa, gbii etɛ sɛɛ lɛ, amɛyana lɛ yɛ sɔlemɔ shĩa lɛ ni eta shi yɛ tsɔɔlɔi lɛ ateŋ eebo amɛ toi ni eebibii amɛ saji. 47 Mɛi fɛɛ ni boɔ lɛ toi lɛ anaa kpɛ amɛhe waa yɛ eniiashishinumɔ kɛ hetoi ni ehãa lɛ hewɔ.+ 48 Agbɛnɛ, be ni efɔlɔi lɛ na lɛ lɛ, amɛhe jɔ̃ amɛhe, ni emami kɛɛ lɛ akɛ: “Mibi, mɛni hewɔ ofee wɔ nɛkɛ? Naa, mi kɛ opapa fɛɛ ehao waa kɛmiitao bo.” 49 Shi ekɛɛ amɛ akɛ: “Mɛni hewɔ nyɛtaoɔ mi? Ani nyɛleee akɛ esa akɛ mahi mi-Tsɛ shĩa lɛ?”+ 50 Shi amɛnuuu nɔ ni ekɛ amɛ wie lɛ shishi. 51 Ni ekɛ amɛ kpeleke shi kɛku sɛɛ kɛtee Nazaret, ni etee nɔ eba ehe shi ewo amɛshishi.*+ Agbɛnɛ hu, emami kɛ wiemɔi nɛɛ fɛɛ to jogbaŋŋ yɛ etsui mli.+ 52 Ni Yesu tee ehiɛ yɛ hiɛshikamɔ kɛ gbɔmɔtsoŋ dalɛ mli, ni etee nɔ ená Nyɔŋmɔ kɛ gbɔmɛi ahiɛ dromɔ.\n^ Loo “mɛi ni enáa amɛhe miishɛɛ lɛ.”\n^ Loo “koni amɛkɛ lɛ ayatsɔɔ Yehowa.” Kwɛmɔ 4 Mose 18:15, 16 lɛ.\n^ Greek sht. ŋm., “Nuu fɛɛ nuu ni gbeleɔ musu naa.”\n^ Loo “bo diɛŋtsɛ osusuma mli.”\n^ Greek sht. ŋm., “kɛjɛ be ni eji oblayoo fro.”\n^ Loo “etee nɔ ebo amɛ toi.”


Biblia Mli Saji Daniel yɛ Jatai Abu Mli - Yehowa Odasefoi a-Wɛb Saiti\nOO, OO! Etamɔ nɔ ni Daniel ebote haomɔ babaoo mli. Shi jatai lɛ yeee lɛ awui! Ani ole nɔ hewɔ? Namɔ kɛ Daniel wo biɛ kɛ jatai nɛɛ fɛɛ? Ha wɔtao mli wɔkwɛ.\nAgbɛnɛ Babilon maŋtsɛ ji nuu ko ni atsɛɔ lɛ Dario. Esumɔɔ Daniel sane waa ejaakɛ Daniel he jɔ ni ele nii waa hu. Dario hala Daniel ni efee lɛ emaŋtsɛyeli lɛ mli nɔyelɔ fe fɛɛ. Enɛ ha hii krokomɛi ni yɔɔ emaŋtsɛyeli lɛ mli lɛ ye Daniel he awuŋa, no hewɔ lɛ nɔ ni amɛfee nɛ.\nAmɛtee Dario ŋɔɔ ni amɛyakɛɛ lɛ akɛ: ‘Oo maŋtsɛ, wɔkpɛlɛ nɔ akɛ ofee mla akɛ mɔ ko mɔ ko akasɔle eha nyɔŋmɔ ko loo gbɔmɔ ko ja bo okome too pɛ, gbii 30, Oo maŋtsɛ. Kɛ mɔ ko booo toi lɛ, no lɛ ashɛ lɛ afɔ̃ jatai abu lɛ mli.’ Dario leee nɔ hewɔ ni hii nɛɛ taoɔ ni afee nɛkɛ mla nɛɛ. Shi esusu akɛ eji jwɛŋmɔ kpakpa, no hewɔ lɛ eha aŋma mla lɛ afɔ̃ shi. Agbɛnɛ anyɛɛɛ atsake mla nɛɛ dɔŋŋ.\nBeni Daniel nu mla nɛɛ he lɛ, etee shia ni eyasɔle, tamɔ bɔ ni efeɔ daa lɛ. Gbɔmɛi gbohii nɛɛ le akɛ Daniel kpaŋ sɔlemɔ kɛha Yehowa. Eŋɔɔ amɛnaa, ejaakɛ etamɔ nɔ ni amɛyiŋ ni amɛto akɛ amɛbaajie Daniel yɛ jɛmɛ lɛ miiye omanye.\nBeni Maŋtsɛ Dario na ele nɔ hewɔ ni hii nɛɛ taoɔ ni afee mla lɛ, edɔ lɛ waa diɛŋtsɛ. Shi enyɛɛɛ etsake mla lɛ, no hewɔ lɛ esa akɛ eha akɛ Daniel awo jatai abu lɛ mli. Shi maŋtsɛ lɛ kɛɛ Daniel akɛ: ‘Miheɔ miyeɔ akɛ, o-Nyɔŋmɔ lɛ ni osɔmɔɔ lɛ lɛ, baanyɛ ahere oyiwala.’\nEnɛ hao Dario waa akɛ enyɛɛɛ ewɔ nakai nyɔɔŋ lɛŋ fɛɛ. Enɔ jetsɛremɔ lɛ, ejo foi kɛtee jatai abu lɛ naa. Lɛ onaa yɛ jɛmɛ lɛ. Ebo waa akɛ: ‘Daniel, Nyɔŋmɔ hiɛkalɔ lɛ tsulɔ! Ani Nyɔŋmɔ ni osɔmɔɔ lɛ lɛ enyɛ ehere oyiwala kɛjɛ jatai lɛ adɛŋ?’\nDaniel ha hetoo akɛ: ‘Nyɔŋmɔ tsu ebɔfo ni ebatsĩmɔ jatai lɛ anaa, no hewɔ lɛ amɛyeee mi awui ko.’\nEŋɔɔ maŋtsɛ lɛ naa waa. Efã akɛ ajie Daniel kɛjɛ bu lɛ mli. Kɛkɛ ni eha akɛ hii gbohii ni bɔ mɔdɛŋ ni amɛgbe Daniel lɛ ha jatai lɛ. Jatai lɛ mɔmɔ amɛ dani amɛshɛ bu lɛ mli po, ni amɛkumɔ amɛwui fɛɛ amli.\nNo sɛɛ lɛ Maŋtsɛ Dario ŋma wolo eyaha gbɔmɛi ni yɔɔ emaŋtsɛyeli lɛ mli lɛ fɛɛ akɛ: ‘Miiwo akpɔ akɛ mɔ fɛɛ mɔ kɛ bulɛ aha Daniel Nyɔŋmɔ lɛ. Efeɔ naakpɛɛ nibii wuji. Ehere Daniel yiwala ni jatai lɛ kpeee lɛ.’\nNamɔ ji Dario, ni te ebuɔ Daniel tɛŋŋ?\nMɛni hii komɛi ni yeɔ awuŋa ha Dario fee?\nMɛni Daniel fee be ni enu akɛ awo mla hee lɛ?\nMɛni hewɔ Dario hao aahu akɛ enyɛɛɛ ewɔ lɛ, ni enɔ jetsɛremɔ lɛ mɛni efee?\nTe Daniel ha Dario hetoo eha tɛŋŋ?\nMɛni ba hii gbohii ni bɔ mɔdɛŋ ni amɛgbe Daniel lɛ anɔ, ni mɛni Dario ŋma yaha gbɔmɛi fɛɛ ni yɔɔ emaŋtsɛyeli lɛ mli lɛ?\nKanemɔ Daniel 6:2-29.\nŊaa ni atsɔ koni agbe Daniel lɛ kaiɔ wɔ nɔ ni shitee-kɛ-wolɔi bɔɔ mɔdɛŋ ni amɛfee koni atsĩ Yehowa Odasefoi anitsumɔ lɛ naa yɛ wɔbe nɛɛ mli lɛ yɛ mɛɛ gbɛ nɔ? (Dan. 6:8; Lala 94:20; Yes. 10:1; Rom. 8:31)\nNyɔŋmɔ tsuji ni yɔɔ ŋmɛnɛ lɛ baanyɛ akase Daniel yɛ heshibaa ni ajieɔ lɛ kpo atsɔɔ “hegbɛi ni yeɔ nɔ lɛ” mli yɛ mɛɛ gbɛ nɔ? (Dan. 6:6, 11; Rom. 13:1; Bɔf. 5:29)\nWɔbaanyɛ wɔkase nɔkwɛmɔnɔ ni tsɔɔ sɔɔmɔ ni Daniel kɛhaa Yehowa “daa nɛɛ” lɛ yɛ mɛɛ gbɛ nɔ? (Dan. 6:16, 20; Fil. 3:16; Kpoj. 7:15)\nKɛmaje Mɔ Ko Kɛmaje Mɔ Ko Biblia Mli Sane 79: Daniel yɛ Jatai Abu Mli


Kɛ́ Okɛ ‘Ojwɛŋmɔ Ma Mumɔ lɛ nɔ lɛ, Obaaná Wala kɛ Toiŋjɔlɛ’ | Nikasemɔ\nKANEMƆ YƐ Acholi Afrikaans Albania Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumuii Awiemɔ Croatia Czech Czech Mumuii Awiemɔ Dangme Denmark Digor Dutch Ecuador Mumuii Awiemɔ Efik Estonia Ewe Fiji Finland Finland Mumuii Awiemɔ Fon French French Mumuii Awiemɔ Ga Georgia Germany Germany Mumuii Awiemɔ Guarani Gujarat Gun Hausa Hebri Hela Hiligaynon Hindi Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mexico Mumuii Awiemɔ Mingrelian Mixe Mongolia Moore Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Poland Poland Mumuii Awiemɔ Portugal Portugal Mumuii Awiemɔ Punjabi Quechua (Bolivia) Romania Runyankore Russia Russia Mumuii Awiemɔ Samoa Sango Sepedi Serbia Serbia (Roma) Sesotho (Lesotho) Setswana Shona Sidama Silozi Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tajiki Tamil Tatar Telugu Tetun Dili Thailand Tigrinya Tiv Tok Pisin Tsonga Turkey Turkmen Tuvalu Twi Tzotzil Ukrain Urdu Urhobo Uruund Uzbek Venda Venezuela Mumuii Awiemɔ Vietnam Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\n“Mɛi ni hiɔ shi yɛ mumɔ naa lɛ jwɛŋɔ mumɔ nii ahe.”—ROM. 8:5.\nLALAI: 57, 52\nKɛ́ wɔyɛ hiɛnɔkamɔ akɛ wɔbaahi shikpɔŋ lɛ nɔ jio, wɔbaaya ŋwɛi jio, mɛɛ gbɛ nɔ kɛ́ wɔsusu Romabii yitso 8 lɛ he lɛ, wɔbaaná he sɛɛ?\nMɛni kɛ́ Kristofonyo ko fee lɛ, ebaatsɔɔ akɛ ‘ekɛ ejwɛŋmɔ miima heloo lɛ nɔ’?\nKɛ́ akɛɛ wɔkɛ wɔjwɛŋmɔ ama mumɔ lɛ nɔ lɛ, te atsɔɔ tɛŋŋ?\n1, 2. Mɛni hewɔ Romabii yitso 8 lɛ kã mɛi ni afɔ amɛ mu lɛ atsui nɔ waa lɛ?\nROMABII 8:15-17 lɛ hãa wɔleɔ bɔ ni Kristofoi ni afɔ amɛ mu lɛ feɔ amɛleɔ akɛ amɛbaahi shi kɛya naanɔ yɛ ŋwɛi. Ekɛɔ akɛ, mumɔ krɔŋkrɔŋ lɛ kɛ amɛmumɔ lɛ yeɔ odase akɛ ahala amɛ. Eeenyɛ efee akɛ okane ŋmalɛ nɛɛ yɛ Kaimɔ be lɛ mli pɛŋ. Yɛ Romabii 8:1 lɛ, akɛ wiemɔ ni ji “mɛi ni kɛ Kristo Yesu efee ekome” lɛ tsu nii. Shi ani enɛ tsɔɔ akɛ Romabii yitso 8 lɛ kɔɔ mɛi ni afɔ amɛ mu lɛ pɛ ahe? Ani mɛi ni yɔɔ hiɛnɔkamɔ akɛ amɛbaahi shi kɛya naanɔ yɛ shikpɔŋ lɛ nɔ lɛ hu baanyɛ akase nɔ ko yɛ mli?\n2 Romabii yitso 8 lɛ kɔɔ mɛi ni afɔ amɛ mu lɛ ahe titri. Efã ko wieɔ akɛ, akɛ “mumɔ lɛ” fɔɔ amɛ mu, ni ‘amɛmɛɔ kɛhã bii ni amɛbaatsɔmɔ lɛ, ni ji kpɔmɔ ni abaakpɔ̃ amɛ kɛjɛ amɛheloo gbɔmɔtsei lɛ amli lɛ.’ (Rom. 8:23) Mɛi ni afɔ amɛ mu lɛ ahiɛnɔkamɔ ji akɛ, wɔsɛɛ lɛ, amɛbaatsɔmɔ Nyɔŋmɔ bii ni amɛbaahi ŋwɛi. Kpɔmɔnɔ lɛ hewɔ lɛ, kɛ́ amɛbatsɔmɔ Kristofoi ní abaptisi amɛ lɛ, Nyɔŋmɔ kɛ amɛhe eshai lɛ keɔ amɛ ni ebuɔ amɛ jalɔi, koni amɛnyɛ amɛbatsɔmɔ ebii.—Rom. 3:23-26; 4:25; 8:30.\n3. Mɛni hewɔ esa akɛ mɛi ni yɔɔ hiɛnɔkamɔ akɛ amɛbaahi shikpɔŋ lɛ nɔ lɛ hu akase Romabii yitso 8 lɛ?\n3 Kɛ̃lɛ, mɛi ni yɔɔ hiɛnɔkamɔ akɛ amɛbaahi shikpɔŋ lɛ nɔ lɛ hu baanyɛ aná Romabii awolo lɛ yitso 8 lɛ he sɛɛ. Mɛni hewɔ? Ejaakɛ yɛ gbɛ ko nɔ lɛ, Nyɔŋmɔ buɔ amɛ hu akɛ jalɔi. Sane ko ni Paulo wie yɛ Abraham he yɛ Romabii yitso 4 lɛ maa enɛ nɔ mi. Abraham hi shi afii babaoo dani Yehowa kɛ Mla lɛ hã Israelbii lɛ, ni tsɔɔ akɛ ehi shi afii pii dani Yesu kɛ ewala bashã afɔle akɛ kpɔmɔnɔ ehã adesai. Kɛ̃lɛ, akɛni ehe Yehowa nɔ eye kɛ etsui fɛɛ hewɔ lɛ, Yehowa bu lɛ jalɔ. (Kanemɔ Romabii 4:20-22.) Ŋmɛnɛ lɛ, Yehowa baanyɛ abu Kristofoi anɔkwafoi ni yɔɔ hiɛnɔkamɔ akɛ amɛbaahi shikpɔŋ lɛ nɔ kɛya naanɔ lɛ hu jalɔi. No hewɔ lɛ, amɛ hu amɛbaanyɛ amɛná Romabii yitso 8 lɛ he sɛɛ.\n4. Kɛ́ wɔkane Romabii 8:21 lɛ, mɛni esa akɛ wɔbi wɔhe?\n4 Romabii 8:21 lɛ hãa wɔleɔ akɛ, Yehowa baahã adesai “aye amɛhe kɛjɛ fitemɔ nyɔŋyeli mli ní amɛná Nyɔŋmɔ bii lɛ anunyam heyeli lɛ.” Enɛ hãa wɔnáa nɔmimaa akɛ, bɔ fɛɛ bɔ ni fee lɛ, jeŋ hee lɛ baaba. Shi sane ni esa akɛ wɔteŋ mɔ fɛɛ mɔ abi ehe ji, ‘Ani maya jeŋ hee lɛ mli?’ Ani obaanyɛ okɛ nɔmimaa ahã sane nɛɛ hetoo akɛ “Hɛɛ”? Ŋaawoo ni yɔɔ Romabii yitso 8 lɛ baanyɛ aye abua bo ni ofee nakai.\n“JWƐŊMƆ NI AKƐMAA HELOO LƐ NƆ”\n5. Mɛɛ sane ni yɔɔ hiɛdɔɔ Paulo wie he yɛ Romabii 8:4-13 lɛ?\n5 Kanemɔ Romabii 8:4-13. Romabii yitso 8 lɛ tsɔɔ wɔ bɔ ni mɛi ni nyiɛɔ “yɛ heloo lɛ naa” lɛ feɔ amɛnii amɛhãa kɛ bɔ ni mɛi ni nyiɛɔ “yɛ mumɔ lɛ naa” lɛ hu feɔ amɛnii amɛhãa. Mɛi komɛi susuɔ akɛ mɛi ni Paulo wie amɛhe yɛ biɛ akɛ amɛnyiɛɔ yɛ heloo lɛ naa lɛ ji mɛi ni bɛ anɔkwale lɛ mli, ni mɛi ni ewie amɛhe akɛ amɛnyiɛɔ yɛ mumɔ lɛ naa lɛ ji mɛi ni yɔɔ anɔkwale lɛ mli. Shi Paulo ŋma Romabii awolo lɛ eyahã nyɛmimɛi “ni yɔɔ Roma ni ji mɛi ni Nyɔŋmɔ sumɔɔ, ní atsɛ amɛ koni amɛbatsɔmɔ mɛi krɔŋkrɔŋi lɛ.” (Rom. 1:7) No hewɔ lɛ, Paulo miiwie Kristofoi ni nyiɛɔ yɛ heloo lɛ naa, kɛ Kristofoi ni nyiɛɔ yɛ mumɔ lɛ naa lɛ ahe. Mɛni hãa anaa kɛji Kristofonyo ko miinyiɛ yɛ heloo lɛ naa aloo eenyiɛ yɛ mumɔ lɛ naa?\n6, 7. (a) Mɛɛ nibii srɔtoi akɛ wiemɔ ni ji “heloo” lɛ tsuɔ nii ahãa yɛ Biblia lɛ mli? (b) Mɛni he wiemɔ ni ji “heloo” ni Paulo kɛtsu nii yɛ Romabii 8:4-13 lɛ kɔɔ?\n6 Klɛŋklɛŋ lɛ, hã wɔsusu wiemɔ ni ji “heloo” lɛ he wɔkwɛ. Akɛ wiemɔ ni ji “heloo” lɛ tsuɔ nii ahãa nibii srɔtoi yɛ Biblia lɛ mli. Bei komɛi lɛ, akɛtsuɔ nii ahãa adesa gbɔmɔtso lɛ, ni ji wɔheloo lɛ diɛŋtsɛ. (Rom. 2:28; 1 Kor. 15:39, 50) Bei komɛi hu lɛ, akɛtsuɔ nii kɛ́ aawie mɛi ni jɛ weku kome mli lɛ ahe. Akɛ nɔkwɛmɔnɔ lɛ, Ŋmalɛi lɛ wieɔ yɛ Yesu he akɛ, “yɛ heloo gbɛfaŋ lɛ, ajɛ David seshi lɛ mli afɔ lɛ.” Paulo hu wie yɛ Yudafoi lɛ ahe akɛ, amɛji ‘ewekumɛi yɛ heloo gbɛfaŋ.’—Rom. 1:3; 9:3.\n7 Ni mɛi ni Paulo wie amɛhe yɛ Romabii 8:4-13 lɛ akɛ ‘amɛnyiɛɔ yɛ heloo lɛ naa lɛ’ hu? Amɛji mɛi ni hãa nibii fɔji ahe akɔnɔi náa nibii fɛɛ ni amɛsusuɔ he kɛ nibii fɛɛ ni amɛfeɔ lɛ nɔ hewalɛ. Te wɔfeɔ tɛŋŋ wɔleɔ enɛ? Yɛ Romabii 7:5 lɛ, Paulo wie akɛ: “Be ni wɔhi shi yɛ heloo naa lɛ, eshai ahe akɔnɔi ni Mla lɛ tsĩɛ hiɛ lɛ tsu nii yɛ wɔgbɔmɔtsei lɛ amli.” Mɛi ni kɛ “amɛjwɛŋmɔ maa heloo lɛ nibii anɔ lɛ” ateŋ mɛi babaoo kɛ amɛhe woɔ bɔlɛnamɔ jeŋba sha kɛ nifeemɔi gbohii krokomɛi amli.\n8. Mɛni hewɔ ehe bahia ni Paulo abɔ Kristofoi ni afɔ amɛ mu lɛ po kɔkɔ ni amɛkanyiɛ “yɛ heloo lɛ naa lɛ”?\n8 Shi mɛni hewɔ Paulo bɔ Kristofoi ni afɔ amɛ mu lɛ kɔkɔ ni amɛkanyiɛ “yɛ heloo lɛ naa” lɛ? Efee nakai ejaakɛ, oshara nɛɛ baanyɛ anina Kristofonyo fɛɛ Kristofonyo, ekɔɔɔ he eko ehiɛnɔkamɔ, ni enɛ hewɔ ehe miihia ni Kristofoi ni yɔɔ ŋmɛnɛ lɛ hu abo kɔkɔbɔɔ nɛɛ toi lɛ. Akɛ nɔkwɛmɔnɔ lɛ, Kristofoi ni hi Roma lɛ ateŋ mɛi komɛi tsɔmɔ “nyɔji hã amɛ diɛŋtsɛ amɛtsinebaa nii.” Eeenyɛ efee akɛ, amɛhã bɔlɛnamɔ, niyeli, ninumɔ, loo nibii krokomɛi he amɛjwɛŋmɔ fɛɛ. Amɛteŋ mɛi komɛi po ‘laka mɛi ni hiɛ bɛ amɛhe nɔ lɛ.’ (Rom. 16:17, 18; Fil. 3:18, 19; Yuda 4, 8, 12) Nyɛmi ko ni yɔɔ Korinto lɛ hu ‘ŋɔ etsɛ ŋa.’ (1 Kor. 5:1, sh. niŋ.) No hewɔ lɛ, ebɛ naakpɛɛ akɛ Nyɔŋmɔ tsɔ Paulo nɔ ebɔ Kristofoi kɔkɔ ni ‘amɛkɛ amɛjwɛŋmɔ akama heloo lɛ nɔ.’—Rom. 8:5, 6.\n9. Kɛ́ akɛɛ mɔ ko kɛ ejwɛŋmɔ akama heloo lɛ nɔ lɛ, mɛni etsɔɔɔ?\n9 Kɔkɔbɔɔ nɛɛ he miihia wɔ hu ŋmɛnɛ. Kristofonyo ni kɛ afii babaoo esɔmɔ Yehowa lɛ po baanyɛ abɔi nyiɛmɔ yɛ heloo lɛ naa. Shi kɛ́ Kristofonyo ko susuɔ niyeli, nitsumɔ, hiɛtserɛjiemɔ, loo nuu kɛ yoo teŋ suɔmɔ he yɛ be kɛ beiaŋ lɛ, ani no tsɔɔ akɛ ekɛ ejwɛŋmɔ miima heloo lɛ nibii anɔ? Dabi, ejaakɛ adesai fɛɛ susuɔ nibii nɛɛ ahe. Yesu po ye nii, elɛ mɛi krokomɛi, ni ejie ehiɛtserɛ. Paulo hu wie akɛ, bɔlɛnamɔ kɛ hedɔɔ he miihia yɛ gbalashihilɛ mli.\nAni nibii ni ofɔɔ he wiemɔ lɛ hãa anaa akɛ okɛ ojwɛŋmɔ ema mumɔ lɛ nɔ? (Kwɛmɔ kuku 10, 11)\n10. Kɛ́ akɛɛ mɔ ko kɛ ‘ejwɛŋmɔ ema’ nɔ ko nɔ lɛ, te etsɔɔ tɛŋŋ?\n10 Kɛ́ nakai ni lɛ, belɛ mɛni Paulo tsɔɔ be ni ewo Kristofoi hewalɛ ni amɛkɛ ‘amɛjwɛŋmɔ akama’ heloo lɛ nɔ lɛ? Hela wiemɔ ni Paulo kɛtsu nii yɛ biɛ lɛ shishi ji, ni mɔ ko baahã nɔ ko ahe ejwɛŋmɔ kɛ etsui fɛɛ. Mɛi ni hiɔ shi yɛ heloo lɛ naa lɛ hãa nibii fɔji ni amɛshweɔ lɛ náa nɔ fɛɛ nɔ ni amɛfeɔ yɛ shihilɛ mli lɛ nɔ hewalɛ. Biblia he nilelɔ ko wie yɛ wiemɔ nɛɛ ni akɛtsu nii yɛ Romabii 8:5 lɛ he akɛ, “amɛkɛ amɛjwɛŋmɔ maa heloo lɛ nɔ, ni tsɔɔ akɛ, amɛnyaa heloo lɛ nibii lɛ ahe waa, no he kwraa amɛwieɔ daa, ni amɛmii shɛɔ he diɛŋtsɛ.”\n11. Mɛni ji nibii komɛi ni baanyɛ ahe wɔjwɛŋmɔ fɛɛ?\n11 Ehe bahia ni Kristofoi ni yɔɔ Roma lɛ asusu nɔ diɛŋtsɛ ni he hiaa amɛ fe fɛɛ yɛ shihilɛ mli lɛ he jogbaŋŋ. Ani eeenyɛ efee akɛ, no mli lɛ, amɛkɛ amɛjwɛŋmɔ ema “heloo lɛ nibii” lɛ anɔ? Esa akɛ wɔ hu wɔsusu sanebimɔ nɛɛ he jogbaŋŋ. Mɛni he wɔfɔɔ wiemɔ, ni mɛni he wɔnyaa waa? Mɔ fɛɛ mɔ kɛ nɔ ni enyaa he. Mɛi komɛi yɛ ni dãa fɛɛ dãa ni baaba lɛ, ja amɛsa amɛnaa. Mɛi komɛi hu miisumɔ ni amɛhehee nibii kɛsaa amɛshĩai kɛ amɛtsũi amli. Mɛi komɛi hu anɔ ji, atadei, gbɛfãa, kɛ bɔ ni amɛbaafee amɛná shika. Tɔmɔ bɛ he akɛ wɔbaanu wain, loo wɔbaafee nibii krokomɛi ni wɔnyaa he. Yesu po fee wain ehã mɛi, ni Paulo wo Timoteo hewalɛ ni enu “wain fioo.” (1 Tim. 5:23; Yoh. 2:3-11) Shi ani Yesu kɛ Paulo hã wain batsɔ nɔ ni he hiaa amɛ fe fɛɛ yɛ shihilɛ mli? Ani amɛnya he aahu akɛ, “no he kwraa amɛwieɔ daa”? Dabi. Ni wɔ hu? Mɛɛ nibii ahe wɔmii shɛɔ fe fɛɛ yɛ shihilɛ mli?\n12, 13. Mɛni hewɔ ehe miihia waa ni wɔkwɛ jogbaŋŋ ni wɔkɛ wɔjwɛŋmɔ akama heloo lɛ nɔ lɛ?\n12 Ehe miihia ni wɔteŋ mɔ fɛɛ mɔ apɛi emli ekwɛ, ejaakɛ Paulo wie akɛ: “Jwɛŋmɔ ni akɛmaa heloo lɛ nɔ lɛ, gbele ni.” (Rom. 8:6) Kɛ́ wɔtee nɔ wɔkɛ wɔjwɛŋmɔ ‘ma heloo lɛ nɔ lɛ,’ wekukpaa ni yɔɔ wɔ kɛ Yehowa teŋ lɛ baafite, ni wɔsɛɛ lɛ, wɔhiɛ baakpãtã. Shi ani enɛ tsɔɔ akɛ, kɛ́ mɔ ko yɔse akɛ ekɛ ejwɛŋmɔ miima heloo lɛ nɔ lɛ, belɛ, bɔ fɛɛ bɔ ni fee lɛ, ehiɛ baakpãtã? Dabi. Mɔ lɛ baanyɛ atsake. Akɛ nɔkwɛmɔnɔ lɛ, nuu lɛ ni yɔɔ Korinto asafo lɛ mli ni yadi heloo lɛ akɔnɔi asɛɛ ni ashwie lɛ kɛje asafo lɛ mli lɛ, tsake etsui. Ekpa nibii gbohii ni efeɔ lɛ, ni ebɔi nibii ni sa Yehowa hiɛ feemɔ ekoŋŋ.—2 Kor. 2:6-8.\n13 Kɛ́ nakai nuu lɛ po nyɛ etsake lɛ, belɛ Kristofoi ni yɔɔ ŋmɛnɛ lɛ hu baanyɛ atsake, titri lɛ kɛ́ amɛyako shɔŋŋ tamɔ lɛ. Esa akɛ Paulo kɔkɔbɔɔ lɛ atsirɛ Kristofoi fɛɛ ni ekolɛ amɛbɔi heloo lɛ sɛɛ nyiɛmɔ lɛ ni amɛfee tsakemɔi!\n“JWƐŊMƆ NI AKƐMAA MUMƆ LƐ NƆ”\n14, 15. (a) Mɛni nɔ esa akɛ wɔkɛ wɔjwɛŋmɔ ama? (b) Kɛ́ akɛɛ wɔkɛ ‘wɔjwɛŋmɔ ama mumɔ lɛ nɔ lɛ,’ mɛni etsɔɔɔ?\n14 Be ni bɔfo Paulo bɔ wɔ kɔkɔ ni wɔkɛ wɔjwɛŋmɔ ‘akama heloo lɛ nɔ lɛ,’ ewie kɛfata he akɛ: “Jwɛŋmɔ ni akɛmaa mumɔ lɛ nɔ lɛ, wala kɛ toiŋjɔlɛ ni.” Mɛɛ wiemɔi ni woɔ mɔ hewalɛ po enɛ ji nɛkɛ! Shi te wɔbaafee tɛŋŋ wɔkɛ wɔjwɛŋmɔ ama mumɔ lɛ nɔ lɛ?\n15 Kɛ́ akɛɛ wɔkɛ ‘wɔjwɛŋmɔ ama mumɔ lɛ nɔ lɛ,’ no etsɔɔɔ akɛ kɛjɛ leebi kɛyashi gbɛkɛ lɛ, nɔ pɛ ni esa akɛ wɔsusu he ni wɔwie he ji Biblia lɛ, Yehowa, kɛ wɔhiɛnɔkamɔ lɛ, oookɛɛ ŋwɛibɔfoi ji wɔ. Paulo kɛ nyɛmimɛi krokomɛi ni hi shi yɛ klɛŋklɛŋ afii 100 lɛ mli lɛ fee nibii ni adesai fɛɛ feɔ lɛ eko. Amɛye nii, amɛnu nii, amɛteŋ mɛi komɛi bote gbalashihilɛ mli, amɛfɔ bii, ni amɛtsu nii kɛkwɛ amɛhe. Fɛɛ sɛɛ lɛ, amɛsa Nyɔŋmɔ hiɛ.—Mar. 6:3; 1 Tes. 2:9.\n16. Mɛni Paulo hã ehe hia lɛ fe nibii krokomɛi fɛɛ yɛ shihilɛ mli?\n16 Shi ani Paulo kɛ Kristofoi krokomɛi ni hi shi yɛ klɛŋklɛŋ afii 100 lɛ mli lɛ, kɛ amɛjwɛŋmɔ fɛɛ ma niyeli, ninumɔ, kɛ nibii krokomɛi ni tamɔ nakai lɛ anɔ? Dabi. Akɛ nɔkwɛmɔnɔ lɛ, eyɛ mli akɛ Paulo tsu nii akɛ buufeelɔ moŋ, shi Biblia lɛ hãa wɔleɔ akɛ, ekɛ ejwɛŋmɔ kɛ etsui fɛɛ ma shiɛmɔ kɛ nitsɔɔmɔ nitsumɔ lɛ nɔ. (Kanemɔ Bɔfoi 18:2-4; 20:20, 21, 34, 35.) Paulo hã Yehowa sɔɔmɔ lɛ he hia lɛ fe nibii krokomɛi fɛɛ yɛ shihilɛ mli, ni ewo nyɛmimɛi ni yɔɔ Roma lɛ hewalɛ ni amɛ hu amɛfee nakai. Esa akɛ wɔkase enɔkwɛmɔnɔ kpakpa lɛ.—Rom. 15:15, 16.\n17. Kɛ́ wɔkɛ ‘wɔjwɛŋmɔ ma mumɔ lɛ nɔ lɛ,’ mɛɛ jɔɔmɔi wɔbaaná?\n17 Kɛ́ wɔhã Yehowa mumɔ lɛ kudɔ wɔ yɛ nibii fɛɛ mli, wɔfee esuɔmɔnaa nii, ni wɔhã wɔsusumɔi sa ehiɛ lɛ, no baatsɔɔ akɛ wɔkɛ wɔjwɛŋmɔ ema mumɔ lɛ nɔ. Mɛɛ jɔɔmɔi wɔbaaná kɛ́ wɔfee nakai? Romabii 8:6 lɛ kɛɔ akɛ: “Jwɛŋmɔ ni akɛmaa mumɔ lɛ nɔ lɛ, wala kɛ toiŋjɔlɛ ni.” Kɛ́ wɔkɛ wɔjwɛŋmɔ ma Yehowa sɔɔmɔ lɛ nɔ lɛ, wɔbaaná miishɛɛ ni wɔtsui baanyɔ wɔmli, ni wɔsɛɛ lɛ, wɔbaaná naanɔ wala.\n18. Kɛ́ wɔkɛ ‘wɔjwɛŋmɔ ma mumɔ lɛ nɔ lɛ,’ mɛɛ gbɛ nɔ ebaahã wɔná toiŋjɔlɛ?\n18 Paulo wie akɛ, ‘jwɛŋmɔ ni akɛmaa mumɔ lɛ nɔ lɛ, toiŋjɔlɛ ni.’ Ŋmɛnɛ lɛ, mɛi pii miitao toiŋjɔlɛ, shi amɛnáaa. Miishɛɛ sane ji akɛ, wɔ lɛ, wɔyɛ toiŋjɔlɛ momo. Wɔhaooo wɔhe tuutu yɛ nibii ahe, ni wɔkɛ wɔwekumɛi kɛ wɔnyɛmimɛi Kristofoi lɛ hiɔ shi yɛ toiŋjɔlɛ mli. Shi akɛni wɔ fɛɛ wɔyeee emuu hewɔ lɛ, yɛ be kɛ beiaŋ lɛ, naagbai baa wɔ kɛ amɛ teŋ. Kɛ́ eba lɛ nakai lɛ, wɔboɔ ŋaa ni Yesu wo lɛ toi, ni ‘wɔkɛ wɔnyɛmi lɛ yasaa.’ (Mat. 5:24) Kɛ́ wɔhã ehi wɔjwɛŋmɔ mli akɛ wɔnyɛmimɛi lɛ hu sɔmɔɔ Yehowa, “Nyɔŋmɔ ni ŋɔɔ toiŋjɔlɛ ehãa lɛ,” ewaŋ tsɔ kɛhaŋ wɔ akɛ wɔkɛ amɛ baasaa.—Rom. 15:33; 16:20.\n19. Kɛ́ wɔkɛ ‘wɔjwɛŋmɔ ma mumɔ lɛ nɔ lɛ,’ mɛɛ hegbɛ krɛdɛɛ wɔbaaná?\n19 Kɛ́ wɔkɛ ‘wɔjwɛŋmɔ ma mumɔ lɛ nɔ lɛ,’ wekukpaa kpakpa baahi wɔ kɛ Nyɔŋmɔ teŋ. Enɛ ji hegbɛ ko ni nɔ bɛ! Gbalɔ Yesaia wie akɛ: “Yehowa ohãa maŋ ni hiɛ kã onɔ lɛ náa toiŋjɔlɛ krɔŋŋ, ejaakɛ bo onɔ amɛhiɛ kãa.”—Yes. 26:3, Ga Biblia hee; kanemɔ Romabii 5:1.\n20. Mɛni hewɔ wɔhiɛ sɔɔ ŋaawoo ni yɔɔ Romabii yitso 8 lɛ?\n20 No hewɔ lɛ, kɛ́ wɔfata mɛi ni baaya ŋwɛi lɛ ahe jio, wɔfata mɛi ni baahi shikpɔŋ lɛ nɔ kɛya naanɔ lɛ ahe jio lɛ, wɔbaanyɛ wɔná ŋaawoo ni yɔɔ Romabii yitso 8 lɛ he sɛɛ. Eŋɔɔ wɔnaa waa akɛ Yehowa tsɔ Paulo nɔ ewo wɔ hewalɛ ni wɔkɛ ‘wɔjwɛŋmɔ akama heloo lɛ nɔ’! Kɛ́ wɔkɛ ‘wɔjwɛŋmɔ ma mumɔ lɛ nɔ lɛ,’ wɔbaaná naanɔ wala, ejaakɛ Paulo ŋma akɛ: “Esha dɛŋ nyɔmɔwoo ji gbele, shi nɔkeenɔ ni Nyɔŋmɔ kɛhãa ji naanɔ wala kɛtsɔ Kristo Yesu, wɔ-Nuŋtsɔ lɛ nɔ.”—Rom. 6:23.


Biblia Mli Saji Isak Ná Ŋa Kpakpa - Yehowa Odasefoi a-Wɛb Saiti\nANI ole yoo ni yɔɔ mfoniri nɛɛ mli lɛ? Egbɛi ji Rebeka. Ni nuu ni ekɛ lɛ yaakpe lɛ ji Isak. Ebaatsɔ eŋa. Te fee tɛŋŋ ni enɛ ba lɛ nakai hu?\nIsak papa Abraham miitao ni ená ŋa kpakpa eha ebinuu lɛ. Esumɔɔɔ ni Isak kɛ Kanaan yei lɛ eko ahi shi akɛ eŋa, ejaakɛ amɛjaa apasa nyɔŋmɔi. No hewɔ lɛ Abraham tsɛ etsulɔ lɛ ni ekɛɛ lɛ akɛ: ‘Miisumɔ ni oya Haran yɛ he ni miwekumɛi lɛ yɔɔ lɛ, koni oyatao ŋa oha mibinuu Isak.’\nOya nɔŋŋ kɛkɛ ni Abraham tsulɔ lɛ ŋɔ yomai nyɔŋma ni efã gbɛ kakadaŋŋ lɛ. Beni ebɛŋkɛ he ni Abraham wekumɛi lɛ yɔɔ lɛ, ewa yɛ nu bu ko he. No mli lɛ hulu miiya ayanyɔ shi, ni maŋ lɛ mli yei lɛ baaba ni amɛbashá nu yɛ nubu lɛ mli. No hewɔ lɛ Abraham tsulɔ lɛ sɔle eha Yehowa akɛ: ‘Eba akɛ yoo ni aaashá nu aha mi kɛ yomai lɛ afee yoo ni ooohala lɛ akɛ efee Isak ŋa lɛ.’\nEtsɛɛɛ kɛkɛ ni Rebeka ba ni ebaashá nu. Beni tsulɔ lɛ bi lɛ nu lɛ, eha lɛ eko. Ni eyɛ nu babaoo eha eyomai ni kumai yeɔ amɛ lɛ fɛɛ hu. Eji nitsumɔ ni wa waa ejaakɛ yomai nuɔ nu pii diɛŋtsɛ.\nBeni Rebeka gbe naa lɛ, Abraham tsulɔ lɛ bi lɛ epapa gbɛi. Ni ebi lɛ hu akɛ ani ebaanyɛ ewɔ amɛshia nakai gbɛkɛ lɛ lo. Eha hetoo akɛ: ‘Mipapa gbɛi ji Betuel, ni obaaná wɔɔhe hu.’ Abraham tsulɔ lɛ le akɛ Abraham nyɛmi Nahor binuu ji Betuel. No hewɔ lɛ, ekula shi ni eda Yehowa shi akɛ enyiɛ ehiɛ kɛtee Abraham wekumɛi lɛ aŋɔɔ.\nNakai gbɛkɛ lɛ, Abraham tsulɔ lɛ kɛɛ Betuel kɛ Rebeka nyɛmi nuu Laban nɔ hewɔ ni eba jɛmɛ lɛ. Amɛ fɛɛ amɛkpɛlɛ nɔ akɛ Rebeka baanyɛ ekɛ lɛ aya ni ekɛ Isak ayabote gbalashihilɛ mli. Mɛni Rebeka kɛɛ beni abi lɛ lɛ? Ekpɛlɛ nɔ akɛ, ‘Hɛɛ,’ eesumɔ ni eya. Enɔ jetsɛremɔ pɛ ni amɛtara yomai lɛ anɔ ni amɛje gbɛfãa kakadaŋŋ lɛ shishi kɛku sɛɛ kɛtee Kanaan.\nBeni amɛyashɛ lɛ, no mli lɛ je ena. Kɛkɛ ni Rebeka na nuu ko ni nyiɛ ŋa lɛ nɔ. Isak ni. Beni ena Rebeka lɛ eŋɔɔ enaa waa. No mli lɛ, emami Sara egbo aaafee aﬁi etɛ, ni eeye awerɛho yɛ enɛ he lolo. Shi agbɛnɛ Isak basumɔ Rebeka waa diɛŋtsɛ, ni ena miishɛɛ ekoŋŋ.\n1 Mose 24:1-67.\nNamɛi ji nuu kɛ yoo ni wɔnaa yɛ mfoniri nɛɛ mli lɛ?\nMɛni Abraham fee koni ená ŋa eha ebinuu lɛ, ni mɛni hewɔ?\nMɛɛ gbɛ nɔ atsɔ abo Abraham tsulɔ lɛ sɔlemɔ toi?\nMɛɛ hetoo Rebeka kɛha be ni abi lɛ akɛ eesumɔ ni ekɛ Isak abote gbalashihilɛ mli lo lɛ?\nMɛni ha Isak ná miishɛɛ ekoŋŋ lɛ?\nKanemɔ 1 Mose 24:1-67.\nMɛɛ sui kpakpai komɛi Rebeka jie lɛ kpo be ni ekɛ Abraham tsulɔ lɛ kpe yɛ nubu lɛ he lɛ? (1 Mose 24:17-20; Abɛi 31:17, 31)\nGbɛjianɔ ni Abraham to kɛha Isak lɛ kɛ mɛɛ nɔkwɛmɔnɔ kpakpa haa Kristofoi ŋmɛnɛ? (1 Mose 24:37, 38; 1 Kor. 7:39; 2 Kor. 6:14)\nMɛni hewɔ esa akɛ wɔtao be ni wɔkɛsusu saji ahe, tamɔ bɔ ni Isak fee lɛ? (1 Mose 24:63; Lala 77:13; Fil. 4:8)\nMɛni kɛ́ wɔfee lɛ ebaaha wɔtamɔ Rebeka? Kanemɔ sane lɛ koni ole Rebeka jogbaŋŋ.


1 Maŋtsɛmɛi 11 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\n1 Maŋtsɛmɛi 11:1-43\nSolomon ŋamɛi lɛ dɔ etsui kɛyanyiɛ nyɔŋmɔi krokomɛi asɛɛ (1-13)\nMɛi ni te shi amɛwo Solomon (14-25)\nAwo Yeroboam shi akɛ ebaaye wekui nyɔŋma nɔ (26-40)\nSolomon gbo; awó Rehoboam maŋtsɛ (41-43)\n11 Shi yɛ Farao biyoo+ lɛ sɛɛ lɛ, Maŋtsɛ Solomon yasumɔ maŋsɛɛ yei babaoo:+ Yei ni jɛ Moab,+ kɛ Amon,+ kɛ Edom, kɛ Sidon,+ kɛ Hit.+ 2 Amɛjɛ jeŋmaji ni Yehowa kɛɛ Israelbii lɛ yɛ amɛhe akɛ: “Nyɛkayaa amɛteŋ,* ni amɛ hu amɛkaba nyɛteŋ, ejaakɛ bɔ fɛɛ bɔ ni fee lɛ amɛbaadɔ nyɛtsui kɛyanyiɛ amɛnyɔŋmɔi lɛ asɛɛ”+ lɛ amli. Shi Solomon kpɛtɛ amɛ* ni esumɔ amɛ. 3 Ni eyɛ ŋamɛi 700 ni ji yei hiɛnaanɔbii, ni eyɛ hemɛi* 300 hu, ni fiofio lɛ eŋamɛi lɛ ná enɔ hewalɛ waa.* 4 Be ni Solomon gbɔ lɛ,+ eŋamɛi lɛ dɔ etsui kɛyanyiɛ nyɔŋmɔi krokomɛi asɛɛ,+ ni ekɛ etsui muu fɛɛ* hãaa Yehowa, e-Nyɔŋmɔ lɛ, tamɔ bɔ ni epapa David kɛ etsui hã Nyɔŋmɔ lɛ. 5 Ni Solomon yanyiɛ Ashtoret,+ Sidonbii lɛ anyɔŋmɔyoo lɛ, kɛ Milkom,+ Amonbii lɛ anyɔŋmɔ ni yɔɔ nyaŋemɔ lɛ sɛɛ. 6 Ni Solomon fee efɔŋ yɛ Yehowa hiɛ, ni enyiɛɛɛ Yehowa sɛɛ kɛwulaaa shi tamɔ bɔ ni epapa David fee lɛ.+ 7 Nakai beiaŋ lɛ, Solomon ma he grɔŋŋ+ ehã Kemosh, Moabbii lɛ anyɔŋmɔ ni yɔɔ nyaŋemɔ lɛ, kɛ Molek,+ Amonbii lɛ anyɔŋmɔ ni yɔɔ nyaŋemɔ+ lɛ hu yɛ gɔŋ ni yɔɔ Yerusalem hiɛ lɛ nɔ. 8 Nakai efee ehã eŋamɛi fɛɛ ni jɛ jeŋmaji krokomɛi amli ni shãa lasu afɔlei, kɛ afɔlei krokomɛi amɛhãa amɛnyɔŋmɔi lɛ. 9 Ni Yehowa mli fu Solomon ejaakɛ etsui etsi ehe kɛje Yehowa, Israel Nyɔŋmɔ lɛ he,+ mɔ ni jie ehe kpo etsɔɔ lɛ shii enyɔ+ 10 ni ebɔ lɛ kɔkɔ yɛ nɛkɛ sane nɛɛ nɔŋŋ he akɛ, ekayanyiɛ nyɔŋmɔi krokomɛi asɛɛ lɛ.+ Shi eyeee Yehowa famɔ lɛ nɔ. 11 Ni Yehowa kɛɛ Solomon akɛ: “Akɛni ofee enɛ ni oyeee mikpaŋmɔ kɛ mimlai lɛ anɔ tamɔ bɔ ni miwo bo kitã lɛ hewɔ lɛ, bɔ fɛɛ bɔ ni fee lɛ, mashɔ̃ maŋtsɛyeli lɛ yɛ odɛŋ ni mikɛbaahã otsuji lɛ ateŋ mɔ kome.+ 12 Shi otsɛ David hewɔ lɛ, mifeŋ enɛ yɛ owala beiaŋ. Mashɔ̃ maŋtsɛyeli lɛ yɛ obinuu dɛŋ,+ 13 shi mishɔ̃ŋ maŋtsɛyeli muu lɛ fɛɛ kɛyaŋ.+ Mikɛ weku kome baahã obinuu,+ yɛ mitsulɔ David kɛ Yerusalem ni mihala lɛ hewɔ.”+ 14 Kɛkɛ ni Yehowa hã shiteekɛwolɔ ko te shi ewo Solomon,+ lɛ ji Hadad, Edomnyo lɛ ni jɛ Edom+ maŋtsɛmɛi aweku lɛ mli lɛ. 15 Be ni David ye Edom nɔ kunim lɛ,+ Yoab ni ji tatsɛ lɛ kwɔ kɛtee koni eyafu mɛi ni agbe lɛ, ni eka akɛ ebaagbe nuu fɛɛ nuu ni yɔɔ Edom lɛ. 16 (Ejaakɛ Yoab kɛ Israel fɛɛ hi jɛmɛ nyɔji ekpaa kɛyashi egbe nuu fɛɛ nuu ni yɔɔ Edom lɛ.*) 17 Shi Hadad kɛ Edombii komɛi ni jɛ etsɛ tsuji lɛ ateŋ lɛ jo foi, ni amɛtee Ejipt; no mli lɛ, Hadad ji gbekɛ nuu fioo. 18 No hewɔ lɛ, amɛshi Midian kɛtee Paran. Amɛhala hii komɛi kɛjɛ Paran+ amɛfata amɛhe ni amɛtee Farao, Ejipt maŋtsɛ lɛ ŋɔɔ yɛ Ejipt. Ni Farao hã lɛ shĩa, niyenii,* kɛ shikpɔŋ. 19 Hadad hiɛ ba nyam yɛ Farao hiɛ aahu akɛ ekɛ lɛ diɛŋtsɛ eŋa Tapenes, ni ji maŋnyɛ* lɛ nyɛmi yoo hã Hadad gbãla. 20 Be ko sɛɛ lɛ, Tapenes nyɛmi yoo lɛ fɔ binuu ko ni atsɛɔ lɛ Genubat ehã Hadad, ni Tapenes kwɛ lɛ* yɛ Farao shĩa lɛ, ni Genubat kɛ Farao bihii lɛ hi Farao shĩa lɛ. 21 Hadad nu he yɛ Ejipt akɛ David egbo,*+ ni David tatsɛ Yoab hu egbo.+ No hewɔ lɛ, Hadad kɛɛ Farao akɛ: “Wo mi gbɛ koni maya mi diɛŋtsɛ mishikpɔŋ lɛ nɔ.” 22 Shi Farao kɛɛ lɛ akɛ: “Mɛni po mihãaa bo yɛ biɛ hewɔ ni amrɔ nɛɛ otaoɔ oya bo diɛŋtsɛ oshikpɔŋ nɔ lɛ?” Kɛkɛ ni ehã hetoo akɛ: “Nɔ ko he ehiaaa mi, shi ofainɛ wo mi gbɛ ni maya.” 23 Ni Nyɔŋmɔ hã shiteekɛwolɔ kroko hu te shi ewo Solomon,+ lɛ ji Rezon, Eliada binuu lɛ ni jo foi kɛje enuŋtsɔ Hadadezer,+ Zoba maŋtsɛ lɛ ŋɔɔ lɛ. 24 Ebua hii komɛi anaa efata ehe ni ebatsɔ ojotswalɔi ata ko nɔ tatsɛ be ni David ye Zobabii lɛ anɔ kunim lɛ.*+ No hewɔ lɛ, amɛtee Damasko+ ni amɛyahi jɛmɛ ni ebɔi nɔyeli yɛ Damasko. 25 Ni ete shi ewo Israel yɛ Solomon gbii lɛ amli fɛɛ, yɛ be ni Hadad te shi ewo Israel lɛ nɔŋŋ mli, ni Rezon he tsɛ̃ Israel waa be ni eyeɔ nɔ yɛ Siria lɛ. 26 Ni Nebat binuu Yeroboam,+ Efraimnyo ni jɛ Zereda, ni ji Solomon tsulɔ+ lɛ hu te shi* ewo maŋtsɛ lɛ.+ Atsɛɔ emami akɛ Zerua, eji yoo okulafo. 27 Nɔ hewɔ ni ete shi ewo maŋtsɛ lɛ nɛ: No mli lɛ, Solomon etswa Milo*+ lɛ, ni etsi gbɛ ni kã etsɛ David Maŋ+ lɛ he lɛ. 28 Yeroboam ji nuu ko ni hiɛ wa waa. Be ni Solomon na akɛ oblanyo lɛ tsuɔ nii waa lɛ, ehã ebatsɔ mɛi fɛɛ ni jɛ Yosef shĩa lɛ ni anyɛɔ amɛnɔ kɛhã nitsumɔ lɛ anɔkwɛlɔ.+ 29 Yɛ nakai beiaŋ lɛ, Yeroboam shi Yerusalem, ni gbalɔ Ahiya,+ Shilonyo lɛ banina lɛ yɛ gbɛ lɛ nɔ. No mli lɛ, Ahiya wo atade nɔhaanɔ hee, ni amɛyi enyɔ lɛ pɛ amɛyɔɔ ŋa lɛ nɔ. 30 Ahiya mɔ atade nɔhaanɔ hee ni ewo lɛ mli, ni egbala mli ekomekomei 12. 31 Kɛkɛ ni ekɛɛ Yeroboam akɛ: “Kɔlɔmɔ ekomekomei nyɔŋma ohã ohe, ejaakɛ nɔ ni Yehowa, Israel Nyɔŋmɔ lɛ kɛɛ nɛ: ‘Naa, miishɔ̃ maŋtsɛyeli lɛ yɛ Solomon dɛŋ, ni mikɛ wekui nyɔŋma baahã bo.+ 32 Shi mashi weku kome mahã lɛ+ yɛ mitsulɔ David+ kɛ Yerusalem, maŋ ni mihala kɛjɛ Israel wekui lɛ fɛɛ amli lɛ hewɔ.+ 33 Nɔ hewɔ ni mafee enɛ ji akɛ, amɛshi mi+ ni amɛmiikoto Ashtoret, Sidonbii lɛ anyɔŋmɔyoo lɛ, kɛ Kemosh, Moab nyɔŋmɔ lɛ, kɛ Milkom, Amonbii lɛ anyɔŋmɔ lɛ, ni amɛnyiɛɛɛ migbɛi lɛ anɔ ejaakɛ amɛfeee nɔ ni sa mihiɛ ni amɛyeee mimlai kɛ miyiŋkpɛi* lɛ anɔ, tamɔ bɔ ni etsɛ David ye nɔ lɛ. 34 Shi mishɔ̃ŋ maŋtsɛyeli lɛ fɛɛ kɛjɛŋ edɛŋ, ni mahã eya nɔ eye lumɔ yɛ egbii lɛ amli fɛɛ yɛ mitsulɔ David ni mihala lɛ hewɔ,+ ejaakɛ David ye mikitãi lɛ kɛ mimlai lɛ anɔ. 35 Shi mashɔ̃ maŋtsɛyeli lɛ, ni ji wekui nyɔŋma,+ yɛ ebinuu lɛ dɛŋ ni mikɛbaahã bo. 36 Mahã ebinuu lɛ weku kome bɔ ni afee ni seshi ko ni jɛ mitsulɔ David mli aya nɔ aye nɔ* yɛ mihiɛ daa yɛ Yerusalem,+ maŋ ni mihala mihã mihe koni mikɛ migbɛ́i afɔ̃ nɔ lɛ. 37 Shi bo lɛ, maŋɔ bo, ni obaaye nɔ fɛɛ nɔ ni oshweɔ* lɛ nɔ, ni obaaye Israel nɔ maŋtsɛ. 38 Ni kɛji oye kitãi fɛɛ ni mawo bo lɛ anɔ, ni onyiɛ migbɛi lɛ anɔ, ni ofee nɔ ni sa mihiɛ kɛtsɔ mimlai kɛ mikitãi lɛ anɔ ni obaaye lɛ nɔ tamɔ bɔ ni mitsulɔ David fee lɛ,+ mi hu mikɛ bo baahi shi. Mama shĩa* ni baahi shi daa mahã bo tamɔ bɔ ni mima mihã David lɛ,+ ni mikɛ Israel baahã bo. 39 Ni mashwie David seshi lɛ hiɛ shi yɛ enɛ hewɔ,+ shi mifeŋ nakai kɛyaŋ naanɔ.’”+ 40 No hewɔ lɛ, Solomon ka akɛ ebaagbe Yeroboam, shi Yeroboam jo foi kɛtee Ejipt maŋtsɛ+ Shishak+ ŋɔɔ yɛ Ejipt, ni ehi shi yɛ Ejipt kɛyashi Solomon gbo. 41 Shi Solomon shihilɛ mli saji krokomɛi fɛɛ, nibii fɛɛ ni efee kɛ ehiɛshikamɔ lɛ, aŋmala yɛ Solomon yinɔsaji awolo lɛ mli.+ 42 Bei* abɔ ni Solomon kɛye Israel fɛɛ nɔ yɛ Yerusalem ji afii 40. 43 Kɛkɛ ni Solomon gbo* ni afu lɛ yɛ etsɛ David Maŋ lɛ mli; ni ebinuu Rehoboam+ baye maŋtsɛ yɛ esɛɛ.\n^ Loo “Nyɛkɛ amɛ akabotea gbalashihilɛ mli.”\n^ Wiemɔ ni ji “amɛ” lɛ baanyɛ akɔ jeŋmaji lɛ anyɔŋmɔi lɛ hu ahe.\n^ Loo “eŋamɛi lɛ dɔ etsui.”\n^ Loo “ekɛ ehe fɛɛ.”\n^ Hebri sht. ŋm., “kɛyashi efolɔ nuu fɛɛ nuu ni yɔɔ Edom lɛ eshwie.”\n^ Loo “eto niyenii ni akɛhã lɛ.”\n^ Ejeee maŋnyɛ ni yeɔ mɛi anɔ.\n^ Shishitsɔɔmɔi komɛi kɛɔ akɛ, “Tapenes tse lɛ fufɔ.”\n^ Loo “David kɛ etsɛmɛi lɛ eyawɔ.”\n^ Hebri sht. ŋm., “David gbe amɛ lɛ.”\n^ Hebri sht. ŋm., “wó enine nɔ.”\n^ Hebri sht. ŋm., “bɔ ni afee ni kane ko ahi shi ahã mitsulɔ David.”\n^ Loo “osusuma shweɔ.”\n^ Shĩa lɛ tsɔɔ eseshibii ni baaye maŋtsɛ.\n1 Maŋtsɛmɛi 11


Mateo 23 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nNyɛkakasea woloŋmalɔi lɛ kɛ Farisifoi lɛ (1-12)\nKpoo hã woloŋmalɔi kɛ Farisifoi (13-36)\nYesu ye awerɛho yɛ Yerusalem hewɔ (37-39)\n23 Kɛkɛ ni Yesu kɛ asafoku lɛ kɛ ekaselɔi lɛ wie ekɛɛ: 2 “Woloŋmalɔi lɛ kɛ Farisifoi lɛ eŋɔ Mose sɛi lɛ amɛtara nɔ. 3 No hewɔ lɛ, nɔ fɛɛ nɔ ni amɛbaakɛɛ nyɛ lɛ, nyɛfea ni nyɛyea nɔ, shi nyɛkafea nyɛnii tamɔ amɛ, ejaakɛ amɛkɛɔ moŋ, shi amɛfeee nɔ ni amɛkɛɔ lɛ. 4 Amɛfimɔɔ jatsui ni tsiitsii amɛshwieɔ mɛi akɔɔji anɔ, shi amɛ diɛŋtsɛ lɛ, amɛsumɔɔɔ ni amɛkɛ amɛwao taa he. 5 Nitsumɔi fɛɛ ni amɛtsuɔ lɛ, amɛtsuɔ koni gbɔmɛi ana amɛ, ejaakɛ amɛhãa adekai ni ŋmalɛi yɔɔ mli* ni amɛfiɔ koni amɛkɛbu amɛhe lɛ lɛɔ, ni amɛfeɔ amɛtadei anaamui lɛ kakadaŋŋ. 6 Amɛsumɔɔ hiɛnaanɔbii agbɛhe tamɔ yɛ gbɛkɛ okpɔlɔŋmɛi ashishi, kɛ hiɛgbɛ sɛii* ni yɔɔ kpeehei lɛ anɔ taramɔ 7 kɛ jaji anɔ ŋamɔi, ni amɛsumɔɔ ni mɛi atsɛ amɛ Rabi.* 8 Shi nyɛ lɛ, akatsɛ nyɛ Rabi, ejaakɛ mɔ kome ji nyɛ-Tsɔɔlɔ, ni nyɛ fɛɛ lɛ, nyɛmimɛi ji nyɛ. 9 Kɛfata he lɛ, nyɛkatsɛa mɔ ko nyɛtsɛ yɛ shikpɔŋ lɛ nɔ, ejaakɛ mɔ kome ji nyɛ-Tsɛ, mɔ ni yɔɔ ŋwɛi lɛ. 10 Asaŋ, akatsɛ nyɛ hiɛnyiɛlɔi, ejaakɛ mɔ kome ji nyɛ-Hiɛnyiɛlɔ, Kristo lɛ. 11 Shi esa akɛ mɔ ni ji agbo fe fɛɛ yɛ nyɛteŋ lɛ atsɔ nyɛsɔɔlɔ. 12 Mɔ fɛɛ mɔ ni wóɔ ehe nɔ lɛ abaaba lɛ shi, ni mɔ fɛɛ mɔ ni baa ehe shi lɛ abaawó enɔ. 13 “Kpoo hã nyɛ, woloŋmalɔi kɛ Farisifoi, osatofoi! akɛni nyɛŋaa ŋwɛi Maŋtsɛyeli lɛ naa yɛ gbɔmɛi ahiɛ lɛ hewɔ; ejaakɛ nyɛ diɛŋtsɛ lɛ nyɛboteee mli, asaŋ nyɛŋmɛɛɛ mɛi ni nyiɛ gbɛ kɛmiiya mli lɛ hu gbɛ koni amɛbote mli. 14 — 15 “Kpoo hã nyɛ, woloŋmalɔi kɛ Farisifoi, osatofoi! ejaakɛ nyɛfãa gbɛ kɛtsɔɔ ŋshɔ hiɛ kɛ shikpɔŋ nɔ kɛyatsakeɔ mɔ kome,* ni kɛ́ etsake lɛ, nyɛhãa ebatsɔɔ mɔ ni sa kɛhã Gehena* fe nyɛ toi enyɔ. 16 “Kpoo hã nyɛ, gbɛtsɔɔlɔi shwilafoi ni kɛɔ akɛ, ‘Kɛ́ mɔ ko kɛ sɔlemɔwe lɛ kã kitã lɛ, jeee nɔ ko ni; shi kɛ́ mɔ ko kɛ sɔlemɔwe lɛ mli shika tsuru lɛ kã kitã lɛ, etere sɔ̃.’ 17 Kwashiai kɛ shwilafoi! Yɛ anɔkwale mli lɛ, te nɔ ni he hiaa waa lɛ, shika tsuru lɛ loo sɔlemɔwe lɛ ní hãa shika tsuru lɛ he tseɔ lɛ? 18 Kɛfata he lɛ, nyɛkɛɔ akɛ, ‘Kɛ́ mɔ ko kɛ afɔleshaa latɛ lɛ kã kitã lɛ, jeee nɔ ko ni; shi kɛ́ mɔ ko kɛ nɔkeenɔ ni kã nɔ lɛ kã kitã lɛ, etere sɔ̃.’ 19 Shwilafoi! Yɛ anɔkwale mli lɛ, te nɔ ni he hiaa waa lɛ, nɔkeenɔ lɛ loo afɔleshaa latɛ ní hãa nɔkeenɔ lɛ he tseɔ lɛ? 20 No hewɔ lɛ, mɔ fɛɛ mɔ ni kɛ afɔleshaa latɛ lɛ kãa kitã lɛ, ekɛ afɔleshaa latɛ lɛ kɛ enɔ nibii lɛ fɛɛ miikã kitã; 21 ni mɔ fɛɛ mɔ ni kɛ sɔlemɔwe lɛ kãa kitã lɛ, ekɛ sɔlemɔwe lɛ kɛ mɔ ni hiɔ mli lɛ miikã kitã; 22 ni mɔ fɛɛ mɔ ni kɛ ŋwɛi kãa kitã lɛ, ekɛ Nyɔŋmɔ maŋtsɛ sɛi lɛ kɛ mɔ ni ta nɔ lɛ miikã kitã. 23 “Kpoo hã nyɛ, woloŋmalɔi kɛ Farisifoi, osatofoi! ejaakɛ nyɛhãa kowɛ kɛ anetom kɛ kumin mlijaa nyɔŋmanyɔŋma, shi nyɛkuɔ nyɛhiɛ nyɛshwieɔ Mla lɛ mli nibii ni he hiaa titri lɛ anɔ, ni nomɛi ji jalɛsaneyeli kɛ mɔbɔnalɛ kɛ anɔkwayeli. Ehe miihia akɛ nyɛfeɔ enɛɛmɛi, kɛ̃lɛ esaaa akɛ nyɛkuɔ nyɛhiɛ nyɛshwieɔ ekrokomɛi lɛ anɔ. 24 Gbɛtsɔɔlɔi shwilafoi ni tsereɔ adɔdɔŋ yɛ nii amli, shi nyɛmiɔ yoma! 25 “Kpoo hã nyɛ, woloŋmalɔi kɛ Farisifoi, osatofoi! ejaakɛ nyɛtsuɔ kpulu kɛ kã he, shi amɛmligbɛ lɛ, amɛyimɔ obɔbɔ kɛ amimyeli* kɛ nii ni afeɔ kɛtekeɔ nɔ. 26 Farisifonyo shwilafo, hã kpulu lɛ kɛ kã lɛ mli atse klɛŋklɛŋ, bɔ ni afee ni ehe hu atse. 27 “Kpoo hã nyɛ, woloŋmalɔi kɛ Farisifoi, osatofoi! ejaakɛ nyɛtamɔ gbohii abui ni asha he futafuta ni amɛhe efee fɛo yɛ kponɔgbɛ, shi amɛmligbɛ eyimɔ obɔbɔ kɛ gbohii awui kɛ muji nii srɔtoi fɛɛ. 28 Nakai nɔŋŋ nyɛ hu, yɛ kponɔgbɛ lɛ nyɛpueɔ akɛ jalɔi yɛ gbɔmɛi ahiɛ, shi nyɛmligbɛ eyimɔ obɔbɔ kɛ osatofeemɔ kɛ mlatɔmɔ. 29 “Kpoo hã nyɛ, woloŋmalɔi kɛ Farisifoi, osatofoi! ejaakɛ nyɛmamɔɔ gbalɔi lɛ agbohii abui lɛ ni nyɛwulaa jalɔi lɛ agbohii abui lɛ,* 30 ni nyɛkɛɔ akɛ, ‘Eji wɔhi shi yɛ wɔtsɛmɛi lɛ agbii lɛ amli kulɛ, wɔfataŋ amɛhe kɛshwieŋ gbalɔi lɛ alá shi.’ 31 No hewɔ lɛ, nyɛmiiye odase nyɛmiishi nyɛ diɛŋtsɛ nyɛhe akɛ mɛi ni gbe gbalɔi lɛ abii ji nyɛ. 32 Belɛ, nyɛwoa nyɛtsɛmɛi lɛ asusumɔnɔ lɛ obɔ. 33 “Onufui, shikpãi ashwiei, te nyɛaafee tɛŋŋ nyɛjo Gehena* fɔbuu kojomɔ lɛ naa foi lɛ? 34 Enɛ hewɔ lɛ, miitsu gbalɔi kɛ hiɛshikalɔi kɛ maŋ tsɔɔlɔi kɛmiiba nyɛŋɔɔ. Nyɛbaagbe amɛteŋ mɛi komɛi, ni nyɛbaagbe mɛi komɛi hu yɛ tsei jaŋŋi anɔ, ni amɛteŋ mɛi komɛi hu lɛ nyɛkɛ kpelebii baayi amɛ yɛ nyɛkpeehei lɛ, ni nyɛbaawa amɛ yi kɛaajɛ maŋ kome mli kɛaatee maŋ kroko mli, 35 koni jalɔi alá fɛɛ ni ashwie shi yɛ shikpɔŋ lɛ nɔ, kɛjɛ jalɔ Habel lá nɔ, kɛyashi Zakaria, Barakia bi lɛ, mɔ ni nyɛgbe lɛ yɛ sɔlemɔtsu lɛ kɛ afɔleshaa latɛ lɛ teŋ lɛ lá lɛ nɔ lɛ aba nyɛnɔ. 36 Lɛɛlɛŋ, miikɛɛ nyɛ akɛ, nibii nɛɛ fɛɛ baaba yinɔ nɛɛ nɔ. 37 “Yerusalem, Yerusalem, bo mɔ ni ogbeɔ gbalɔi lɛ ni otswiaa mɛi ni atsuɔ amɛ oŋɔɔ lɛ atɛi—kwɛ bɔ ni mitao shii abɔ akɛ mabua obii lɛ anaa taakɛ wuɔ yoo buaa ebii anaa ewoɔ efiji ashishi lɛ! Shi nyɛsumɔɔɔ. 38 Naa! Ashi nyɛwe lɛ ahã nyɛ.* 39 Ejaakɛ miikɛɛ nyɛ akɛ, kɛjɛ be nɛɛ nɔ kɛyaa lɛ, nyɛnaŋ mi dɔŋŋ kɛyashi be ni nyɛaakɛɛ akɛ, ‘Ajɔɔ mɔ ni baa yɛ Yehowa* gbɛ́i mli lɛ!’”\n^ Eji adekai bibii ni ŋmalɛi ejwɛ yɔɔ mli ni Yudafoi hii fiɔ yɛ amɛhiɛnaa kɛ amɛnine abɛku akɛ sɛbɛi kɛhã hebuu.\n^ Aloo “sɛii ni hi fe fɛɛ.”\n^ Aloo “Tsɔɔlɔ.”\n^ Aloo “kɛyatsakeɔ mɔ ko ni jeee Yudafonyo koni emɔ Yudafoi ajamɔ lɛ mli.”\n^ Aloo “haanii.”\n^ Aloo “agbohii akaimɔ bui lɛ.”\n^ Aloo eeenyɛ efee akɛ, “Ashi nyɛwe lɛ amaŋfɔ̃ ahã nyɛ.”


Dabi, jeee nakai fɔ ni aaafɔ mɔ ko ekoŋŋ lɛ tsɔɔ. Yesu tsɔɔ mli akɛ: “Kɛji ajɛɛɛ nu kɛ mumɔ mli afɔɔɔ mɔ ko lɛ, enyɛŋ ebote Nyɔŋmɔ Maŋtsɛyeli lɛ mli.” (Yohane 3:5) ‘Ajɛ nu kɛ mumɔ mli’ afɔ Yesu, be ni abaptisi lɛ ní mumɔ krɔŋkrɔŋ lɛ kpeleke shi kɛba enɔ lɛ. Nakai be lɛ mli lɛ, gbee ko jɛ ŋwɛi kɛɛ akɛ: “Mɔ nɛ ji mi-Bi ni misumɔɔ lɛ lɛ, mɔ ni mikpɛlɛ enɔ lɛ.” (Mateo 3:16, 17) Nyɔŋmɔ tsɔ gbɛ nɛɛ nɔ ehã ale akɛ, efɔ Yesu akɛ mumɔŋ bi ni baanyɛ abote ŋwɛi Maŋtsɛyeli lɛ mli. Sɛɛ mli—yɛ afi 33 Ŋ.B. Pentekoste Gbi lɛ nɔ lɛ—abaafɔse mumɔ krɔŋkrɔŋ lɛ ashwie mɛi krokomɛi ni abaabaptisi lɛ anɔ, ni no baatsɔɔ akɛ afɔ amɛ ekoŋŋ akɛ Nyɔŋmɔ mumɔŋ bii.—Bɔfoi 2:1-4.


Kɛ́ Minuɔ He Akɛ Esoro Mi Kwraa Yɛ Mɛi Krokomɛi Ahe Hu? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Arabic (Lebanon) Armenia Azerbaijani Belize Kriol Bicol Bislama Blɔfo Brazil Mumuii Awiemɔ Bulgaria Catalan Cebuano Chichewa Chile Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Faroese Fiji Finland Fon French Ga Georgia Germany Haitian Creole Hebri Hela Hiligaynon Hungary Iban Iceland Igbo Iloko Indonesia Isoko Italia Italia Mumuii Awiemɔ Japan Javanese Kabuverdianu Kamba Kannada Kikuyu Kiluba Kinyarwanda Kirghiz Kirundi Korea Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuania Macedonia Malagasy Malay Malayalam Myanmar Ndebele (Zimbabwe) Nepali Niue Norway Nzema Okpe Oromo Ossetia Pangasinan Papiamento (Curaçao) Persia Poland Portugal (Portugal) Portuguese (Brazil) Punjabi Quichua (Imbabura) Rarotongan Romania Russia Russia Mumuii Awiemɔ Samoa Sango Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenia Solomon Islands Pidgin Spania Spania Mumuii Awiemɔ Sunda Swahili Swahili (Congo) Sweden Tagalog Tamil Tarascan Tatar Telugu Tetun Dili Thailand Tigrinya Tiv Tsonga Turkey Twi Tzotzil Ukrain Urdu Urhobo Uzbek Uzbek (Roman) Valencian Vietnam Waray-Waray Welsh Yoruba\n“Esa akɛ ofee nibii ni mɛi krokomɛi feɔ lɛ, kɛjeee nakai lɛ, onáŋ nanemɛi, onáŋ miishɛɛ, ni wɔsɛɛ hu lɛ, ehiŋ ehãŋ bo. Mɔ ko mɔ ko susuŋ ohe, ni ohe baafee shoo.”—Carl.\nAni aawo sane he? Ekolɛ, obaasusu nakai. Mɛi komɛi baafee nɔ fɛɛ nɔ ni amɛbaanyɛ koni amɛkayaje shihilɛ ni Carl wie he lɛ mli. Ani bo hu obaafee nakai? Sane nɛɛ baaye abua bo ni ona gbɛ ni hi fe fɛɛ ni obaatsɔ nɔ oná nanemɛi.\nMɛni hewɔ mɛi sumɔɔ ni amɛfee nibii koni mɛi akana akɛ esoro amɛ?\nEjaakɛ amɛsumɔɔɔ ni afee nɔ ko ni amɛbɛ mli. “Mina minanemɛi afoto yɛ intanɛt lɛ nɔ ni amɛje kpo ni mifataaa he. Enɛ hã mibi mihe akɛ, ani naagba ko yɛ mihe lo? Ni ehã minu he akɛ amɛsumɔɔɔ misane loo amɛsumɔɔɔ ni amɛkɛ mi bɔɔ.”—Natalie.\nKƐHÃ HE SUSUMƆ: Ani onu he pɛŋ akɛ mɛi komɛi sumɔɔɔ ni okɛ amɛ bɔɔ? Ani ofee tsakemɔi koni onyɛ okɛ amɛ abɔ?\nEjaakɛ amɛsumɔɔɔ ni anaa amɛ akɛ amɛyɛ srɔto. “Mifɔlɔi sumɔɔɔ ni mihiɛɔ foŋ. Kɛ́ minanemɛi lɛ bi mi minɔmba ni mikɛɛ amɛ akɛ mibɛ foŋ lɛ, amɛkɛɔ akɛ: ‘Mɛni okɛɛ? Mɛni, gbekɛ ji bo?’ Kɛ́ mikɛɛ amɛ akɛ miye afii 13 lɛ, minii feɔ amɛ mɔbɔ.”—Mary.\nKƐHÃ HE SUSUMƆ: Mɛni ekolɛ ofɔlɔi baatsĩ onaa yɛ he ni baahã onu he akɛ esoro bo yɛ mɛi krokomɛi ahe? Te obaafee onii yɛ nakai naatsĩi lɛ he ohãa tɛŋŋ?\nEjaakɛ amɛsumɔɔɔ ni awaa amɛ yi. “Kɛ́ gbekɛ ko efeee enii tamɔ eskulbii krokomɛi, ewieee tamɔ amɛ, loo esoro ejamɔ lɛ, amɛsumɔɔɔ esane. Kɛ́ mɛi na akɛ osumɔɔ ni esoro bo yɛ amɛhe lɛ, amɛnuɔ he akɛ amɛbaanyɛ amɛwa bo yi.”—Olivia.\nKƐHÃ HE SUSUMƆ: Ani mɛi kɛ bo eye yɛ gbɛ ni esaaa nɔ pɛŋ akɛni esoro bo lɛ hewɔ? Te otsu shihilɛ lɛ he nii ohã tɛŋŋ?\nEjaakɛ amɛsumɔɔɔ ni amɛnanemɛi lɛ kɛ amɛ kpaa bɔɔ. “Mibɔ mɔdɛŋ koni mafee minii tamɔ mɛi ni mikɛbɔɔ lɛ. Mibɔi wiemɔ tamɔ amɛ. Nɔ ni jeee ŋmɔlɔ hu kɛkɛ lɛ, miiŋmɔ. Mifataa minanemɛi ahe ni wɔyeɔ mɛi ahe fɛo, eyɛ mli akɛ mile akɛ nɔ ni amɛfeɔ lɛ ehiii.”—Rachel.\nKƐHÃ HE SUSUMƆ: Ani onuɔ he akɛ esa akɛ bɔ fɛɛ bɔ ni fee lɛ, onanemɛi asumɔ osane? Ani otsake bɔ ni owieɔ loo ofeɔ onii ohãa koni onanemɛi asumɔ osane?\nKɛ́ okwa ofee onii tamɔ mɛi koni amɛsumɔ osane lɛ, naagbee lɛ onine baanyɛ shi. Mɛni hewɔ? Ejaakɛ mɛi baana akɛ kwaa okwaa lɛ. Oblanyo ko ni atsɛɔ lɛ Brian ni eye afii 20 lɛ wie akɛ: “Kɛ́ mikwa mifee nibii koni mɛi ni mikɛyɔɔ klas lɛ asumɔ misane lɛ, bei pii lɛ esoroɔ mi yɛ amɛhe. Mikase akɛ, ehi akɛ mahi shi bɔ ni miyɔɔ lɛ, ejaakɛ kɛ́ okwa ofee ohe tamɔ mɔ ko lɛ, mɛi naa.”\nNƆ NI ESA AKƐ OFEE: Susumɔ nibii ni he hiaa bo waa lɛ ahe ekoŋŋ. Biblia lɛ kɛɛ: “Nyɛkaa nyɛkwɛa ni nyɛna nibii ni he hiaa waa lɛ.” (Filipibii 1:10) No hewɔ lɛ, bi ohe akɛ, ‘Mɛni ji nɔ ni he hiaa mi waa—ani mafee nibii ni ehiii koni mɛi ni bɛ jeŋba asumɔ misane, aloo mafee nibii ni hi koni esoro mi?’\n“Nilee bɛ mli akɛ obaabɔ mɔdɛŋ ni otamɔ mɛi krokomɛi. No hãŋ mɛi asumɔ osane waa, ni ehãŋ oshihilɛ ahi fe bɔ ni eji bianɛ lɛ hu.”—James.\nKɛ́ obɔ mɔdɛŋ koni mɛi asumɔ osane lɛ, onyɛŋ ofee nibii ni obaasumɔ ni ofee. Ebaahã otsɔ mɔ ko ni daa nɛɛ eesumɔ ni efee nibii ni baasa mɛi ahiɛ. Oblanyo ko ni atsɛɔ lɛ Jeremy lɛ wie akɛ, “Be ko ni eho lɛ, misumɔɔ mafee nɔ fɛɛ nɔ kɛkɛ ni baahã mɛi pɔtɛɛ komɛi asumɔ misane ekɔɔɔ he eko kɛ́ no baafite migbɛ́i. Enɛ hã mɛi krokomɛi bɔi mi kudɔmɔ. Mitsɔ tamɔ tsobi yɛ amɛdɛŋ.”\nNƆ NI ESA AKƐ OFEE: Hii shi bɔ ni ale akɛ oyɔɔ, moŋ ni fe ni obaafee onii tamɔ obosumaketeo, ni otsake osu koni mɛi krokomɛi asumɔ osane. Yiŋtoo kpakpa hewɔ Biblia lɛ kɛɛ: “Kaafee nɔ ko akɛni mɛi krokomɛi miifee lɛ hewɔ.”—2 Mose 23:2, Holy Bible—Easy-to-Read Version.\n“Mibɔ mɔdɛŋ akɛ masumɔ nibii fɛɛ ni amɛsumɔɔ—lalai, gemisii, atadei, sinii, hiɛsaamɔ nibii . . . Mibɔ mɔdɛŋ akɛ matsɔ tamɔ amɛ. Efeɔ mi akɛ amɛna akɛ miifee osato. Etamɔ nɔ ni mɔ fɛɛ mɔ na mi nakai, ni mi hu mile nakai. Naagbee lɛ, mimiishɛɛ tã ni mihe fee shoo, ni minaaa mɔ tuuntu po ni miji dɔŋŋ. Minaaa nibii ni misumɔɔ, ni minyɛɛɛ masusu nii ahe hu dɔŋŋ. Miyɔse akɛ mɔ fɛɛ mɔ nyɛŋ asumɔ misane loo ená mihe miishɛɛ. Enɛ etsɔɔɔ akɛ okɛ mɛi akabɔ naanyo; too otsui shi ni ohã ehi ojwɛŋmɔ mli akɛ, ebaahe be dani obaana naanyo kpakpa ni agbɛnɛ hu oda ni otsɔ onukpa kpakpa.”—Melinda.\nKɛ́ ofee nibii ni hãaa esoro bo lɛ, ebaanyɛ esa ojeŋba he. Oblanyo ko ni atsɛɔ lɛ Chris lɛ na akɛ nakai ji bɔ ni enyɛkwɛ ko binuu feɔ enii. Chris kɛɛ akɛ: “Ebɔi nibii komɛi ni kulɛ efeee lɛ feemɔ—eko ji, ekɛ tsofai bɔi nitsumɔ yɛ gbɛ ni ejaaa nɔ—bɔ ni afee ni ekasoro lɛ yɛ enanemɛi lɛ ahe. Tsofai nɛɛ kɛnitsumɔ ka ehe, ni shwɛ sharao ni eshihilɛ fite kwraa.”\nNƆ NI ESA AKƐ OFEE: Tsi ohe kɛje mɛi ni kɛ amɛwiemɔ kɛ amɛnifeemɔ tsɔɔ akɛ amɛbaaa amɛjeŋ jogbaŋŋ lɛ ahe. Biblia lɛ kɛɛ: “Mɔ ni kɛ hiɛshikalɔi nyiɛɔ lɛ, ebaatsɔ hiɛshikalɔ, shi mɔ ni kɛ kwashiai bɔɔ lɛ, egbeŋ naa ekpakpa.”—Abɛi 13:20.\n“Bei komɛi lɛ, ehi akɛ obaamia ohiɛ koni ohã mɛi asumɔ osane. Shi esaaa akɛ ofeɔ nakai kɛ́ ebaahã ofee nɔ ko ni ole akɛ ehiii. Nanemɛi kpakpai baasumɔ bo bɔ ni oyɔɔ lɛ.”—Melanie.\nŊaawoo: Kɛ́ ootao naanyo lɛ, okɛ ojwɛŋmɔ akama mɛi ni sumɔɔ nibii ni osumɔɔ lɛ pɛ anɔ. Taomɔ mɛi ni yɔɔ jeŋba kpakpa tamɔ bo ni okɛ amɛ hiɛ hemɔkɛyeli kome ni sumɔɔ Nyɔŋmɔjamɔ waa.\nAtadei komɛi yɛ ni kɛ́ owo lɛ esaŋ bo. Nakai nɔŋŋ mɛi komɛi yɛ ni kɛ́ okɛ amɛ bɔ lɛ, ojeŋba baafite\n“Kɛ́ ona akɛ esoro bo yɛ mɛi komɛi ahe lɛ, ebaahi akɛ obaahe be ni osusu nɔ hewɔ ni esoro bo lɛ he. Ani amɛsumɔɔɔ ni amɛkɛ bo bɔɔ akɛni esoro jeŋba he mlai ni ohiɔ shi yɛ naa lɛ hewɔ? Kɛ́ nakai ni lɛ, no lɛ, esa akɛ oná miishɛɛ.”—Emma.\n“Nɔ najiaŋ ni obaaye otsui akɛni esoro bo yɛ mɛi krokomɛi ahe lɛ, ehi waa akɛ obaahe be kɛfee nibii ni baahã oná sui ni baahã otsɔ mɔ kpakpa. Kɛ́ ojie mlihilɛ kpo otsɔɔ mɛi krokomɛi lɛ, ebaahã mɛi ni otaoɔ okɛbɔ naanyo lɛ abɛŋkɛ bo.”—Noah.\n“Kɛ́ miitao mikɛ mɛi abɔ naanyo lɛ, mijieɔ mlihilɛ kpo mitsɔɔ amɛ, mitaoɔ nibii ni amɛsumɔɔ, kɛ bɔ ni amɛnuɔ nii ahe amɛhãa. Mitsakeee mɔ ni mi ji, moŋ lɛ, mikpɛlɛɔ nɔ akɛ jeee be fɛɛ be amɛsusumɔ kɛ mi nɔ lɛ baakpã gbee. Enɛ eye ebua mi ni miná nanemɛi ni eye afii srɔtoi.”—Dominique.\nEmli tĩi: Kɛ́ minuɔ he akɛ esoro mi kwraa yɛ mɛi krokomɛi ahe hu?\nSusumɔ nibii ni he hiaa bo waa lɛ ahe ekoŋŋ.\nAni obaafee nibii ni ehiii koni mɛi ni bɛ jeŋba asumɔ osane, aloo obaafee nibii ni hi koni esoro bo?\nKaatsake bɔ ni oyɔɔ lɛ, hã ohiɛ asɔ mɔ ni oji lɛ.\nKaafee onii tamɔ obosumaketeo, kaatsake osu koni mɛi asumɔ osane.\nTsi ohe kɛje mɛi ni kɛ amɛwiemɔ kɛ amɛnifeemɔ tsɔɔ akɛ amɛbaaa amɛjeŋ jogbaŋŋ lɛ ahe.\nBei komɛi lɛ, naagba bɛ he akɛ obaahã mɛi asumɔ osane, shi esaaa akɛ ofeɔ nakai kɛ́ ebaahã ofee nɔ ko ni ole akɛ ehiii.\nKɛmaje Mɔ Ko Kɛmaje Mɔ Ko Kɛ́ Minuɔ He Akɛ Esoro Mi Kwraa Yɛ Mɛi Krokomɛi Ahe Hu?


Biblia ni Atswaa Aboɔ Toi: Bo Biblia lɛ ni akane lɛ toi yɛ JW.ORG Wɛbsait lɛ nɔ\nKANEMƆ YƐ Afrikaans Albania Amharic Arabic Armenia Azerbaijani Azerbaijani (Cyrillic) Basque Blɔfo Catalan Chichewa Chinese Mandarin (Simplified) Chinese Mandarin (Traditional) Chol Croatia Czech Denmark Dutch Efik Estonia Ewe Fante Finland French Ga Galician Georgia Germany Haitian Creole Hausa Hebri Hela Hiligaynon Hungary Igbo Iloko Indonesia Italia Japan Kazakh Kinyarwanda Kirghiz Kirundi Kongo Korea Lingala Lithuania Luo Malagasy Malay Malayalam Mam Nahuatl (Huasteca) Ndebele (Zimbabwe) Ngabere Norway Oromo Pangasinan Persia Poland Portugal Portugal (Portugal) Punjabi Romania Russia Serbia (Roma) Serbian (Cyrillic) Setswana Shona Sinhala Slovak Slovenia Spania Swahili Sweden Tagalog Tahiti Tajiki Tankarana Tarascan Telugu Thailand Tigrinya Turkey Tzeltal Tzotzil Uighur (Cyrillic) Ukrain Urdu Valencian Vezo Welsh Yoruba Zapotec (Isthmus) Zulu\nBiblia ni Mɛi Srɔtoi Kane ni Arikɔd Koni Atswa Abo Toi—Akɛhãa Yaka\n“Enáa mɔ nɔ hewalɛ, ehãa mɔ jwɛŋɔ nii anɔ, etoiboo ŋɔɔ waa.”\n“Ehãa ofeɔ Biblia mli saji lɛ ahe mfoniri.”\n“Etoiboo yɛ miishɛɛ waa! Ehãa minuɔ Biblia amaniɛbɔi ni minu miwala beiaŋ fɛɛ lɛ ashishi jogbaŋŋ fe tsutsu lɛ.”\nMɛi ni ebo Mateo wolo lɛ ni ahã mɛi srɔtoi kane yɛ Blɔfo mli ni arikɔdi lɛ toi lɛ fɔɔ saji tamɔ nɛkɛ wiemɔ; akɛ Mateo wolo nɛɛ ewo jw.org/en lɛ nɔ.\nYehowa Odasefoi je Biblia ni atswaa aboɔ toi lɛ feemɔ shishi yɛ afi 1978. Be ni be shwie mli lɛ, afee Biblia muu lɛ loo efã ko ni akane ni arikɔdi lɛ yɛ wiemɔi 20 mli.\nBe ni atsake Jeŋ Hee Shishitsɔɔmɔ Biblia lɛ hiɛ fioo ni ajie lɛ kpo yɛ afi 2013 lɛ, ehe bahia ni asaa akane Biblia lɛ ni arikɔdi ekoŋŋ. Tsutsu nɔ lɛ, ahã mɛi etɛ kane, shi yɛ ehee nɛɛ mli lɛ, abaahã mɛi srɔtoi akane Biblia mli mɛi srɔtoi 1,000 kɛ sɛɛ lɛ anaa wiemɔi.\nKɛ́ ahã mɛi srɔtoi kane Biblia mli mɛi srɔtoi lɛ awiemɔi ni arikɔdi lɛ, eyeɔ ebuaa mɛi koni amɛfee Biblia mli saji ni amɛboɔ toi lɛ ahe mfoniri. Eyɛ mli akɛ enɛ tamɔɔɔ Biblia kanemɔ ni afee lɛ drama ni lalai kɛ gbɛɛmɔi yɔɔ mli lɛ moŋ, shi ehãa efeɔ bo akɛ shihilɛ lɛ miiya nɔ diɛŋtsɛ.\nAkɛni enɛ babi ni aná nikanelɔi babaoo hewɔ lɛ, ehe bahia ni ato he gbɛjianɔ jogbaŋŋ. Klɛŋklɛŋ lɛ, ehe bahia ni nyɛmimɛi ni tsuɔ nitsumɔ nɛɛ he nii lɛ ale Biblia lɛ mli mɔ tuuntu ni wieɔ lɛ, amɛná shishinumɔ ni yɔɔ saji lɛ asɛɛ, kɛ henumɔ ni akɛwie lɛ. Akɛ nɔkwɛmɔnɔ lɛ, kɛ́ aŋma Yesu kaselɔi lɛ ateŋ mɔ ko naawiemɔ, shi atsɔɔɔ mɔ tuuntu ni eji yɛ Biblia amaniɛbɔɔ lɛ mli lɛ, ebiɔ ni akwɛ akɛ, namɔ gbee esa akɛ akɛkane? Kɛ́ sane lɛ bafeɔ tamɔ ŋwanejee lɛ, esa akɛ akɛhã Toma, ni nɔ ni bafeɔ tamɔ mɔ lɛ he tswa shi kɛwie lɛ, esa akɛ akɛhã Petro.\nAsusu afi abɔ ni kaselɔ ni wie lɛ eye lɛ hu he. Nɔ ni kɔɔ bɔfo Yohane oblahiiaŋ he lɛ, akɛ oblanyo gbee kane; nɔ ni kɔɔ bɔfo Yohane gbɔlɛ beiaŋ hu he lɛ, akɛ nuu onukpa gbee kane.\nKɛfata he lɛ, ehe bahia ni aná mɛi ni le nikanemɔ jogbaŋŋ ni amɛhe esa waa. Ahalaa mɛi kpotoo kɛjɛɔ Yehowa Odasefoi anitsumɔhe nine ni yɔɔ United States lɛ. Ahãa mɛi nɛɛ kaneɔ sane kuku ko yɛ Awake! magazin lɛ mli kɛkwɛɔ amɛnikanemɔ hesai. Agbɛnɛ hu, ahãa amɛkaneɔ Biblia mli sanegbaa ko ni jieɔ henumɔi tamɔ, mlifu, awerɛho, miishɛɛ, aloo nijiaŋwujee kpo. Enɛ hãa anaa hesai ni nikanelɔi lɛ yɔɔ, ni adamɔɔ no nɔ aleɔ Biblia lɛ mli saji ni amɛbaanyɛ amɛkane lɛ jogbaŋŋ.\nAgbɛnɛ, mɔ fɛɛ mɔ nifeemɔ akɛ ebakane Biblia lɛ fã ko lɛ, kɛ́ eshɛ enɔ lɛ ahãa asafo lɛ rikɔdiŋ studio ni yɔɔ Brooklyn, Patterson loo Wallkill lɛ, ni ekaneɔ kɛkɛ lɛ arikɔdi. Ahãa nyɛmi ko kwɛɔ koni koni nikanelɔ lɛ kɛ gbee ni sa akane nii lɛ. Nyɛmi ni kwɛɔ koni akane nii lɛ jogbaŋŋ lɛ kɛ nikanelɔ lɛ fɛɛ wolo ko ni aje gbɛ ato he gbɛjianɔ ni aprinti; wolo nɛɛ yeɔ ebuaa amɛ koni amɛle hei pɔtɛɛ ni esa akɛ akɛ nɔmimaa akane, kɛ hei ni esa akɛ ami sɛŋ nu. Nyɛmi ni kwɛɔ koni akane nii lɛ jogbaŋŋ lɛ boɔ Jeŋ Hee Shishitsɔɔmɔ momo ni arikɔdi lɛ hu toi koni no akudɔ lɛ.\nBe ni rikɔdiŋ lɛ yaa nɔ yɛ studio lɛ, atsuɔ saji ni akane ni arikɔdiɔ lɛ ekomɛi ahe nii yɛ jɛmɛ. Bɔ ni afee ni mɛi ni tsuɔ he nii lɛ aná nikanemɔ ni sa jogbaŋŋ lɛ, bei komɛi lɛ, ehe bahiaa ni amɛhala saji ni amɛhã akane lɛ shii abɔ lɛ ateŋ ekomɛi, ni amɛkɛtsaraa ekrokomɛi.\nWɔleee bei abɔ ni abaaye kɛgbe Jeŋ Hee Shishitsɔɔmɔ 2013 muu lɛ fɛɛ rikɔdimɔ naa. Kɛ̃lɛ, kɛ́ arikɔd Biblia mli wolo ko agbe naa lɛ, akɛbaawo jw.org lɛ nɔ, ni akɛ okadi ko ni baahã baatsɔɔ akɛ obaanyɛ otswa obo toi lɛ baawo Biblia mli wolo lɛ gbɛ́i lɛ masɛi, yɛ fã ni ji “Biblia Mli Woji” lɛ shishi.\nMɛni hãa esoroɔ Biblia shishitsɔɔmɔ nɛɛ yɛ shishitsɔɔmɔi krokomɛi fɛɛ ahe?\nTe Ooofee Tɛŋŋ Oná O-Biblia Kanemɔ Lɛ He Sɛɛ Jogbaŋŋ?\nEkɔɔɔ he ekɔ Biblia lɛ he ni obaakane lɛ, kɛ́ otao sanebimɔi ejwɛ komɛi ni waaa lɛ ahetoi lɛ, obaaná he sɛɛ jogbaŋŋ.


1 Yohane 5 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatia Czech Dangme Denmark Dutch Efik Estonia Ewe Fiji Finland French Ga Georgia Germany Guarani Gujarat Gun Haitian Creole Hebri Hela Hiligaynon Hindi Hiri Motu Hungary Igbo Iloko Indonesia Isoko Italia Japan Javanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korea Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Myanmar Ndebele Nepali Nias Norway Nzema Oromo Ossetia Otetela Pangasinan Papiamento (Curaçao) Persia Pohnpei Poland Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swati Sweden Tagalog Tahiti Tajiki Tamil Tatar Telugu Tetun Dili Thailand Tigrinya Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Umbundu Urdu Uzbek Venda Vietnam Waray-Waray Xhosa Yoruba Zulu\nYesu mli hemɔkɛyeli akɛyeɔ je lɛ nɔ kunim (1-12)\nNɔ ni Nyɔŋmɔ suɔmɔ lɛ ji (3)\nNá nɔmimaa yɛ hewalɛ ni sɔlemɔ yɔɔ lɛ mli (13-17)\nNyɛkwɛa nyɛhe nɔ jogbaŋŋ yɛ jeŋ fɔŋ mli (18-21)\nJeŋ muu lɛ fɛɛ kã mɔ fɔŋ lɛ hewalɛ mli (19)\n5 Mɔ fɛɛ mɔ ni heɔ yeɔ akɛ Yesu ji Kristo lɛ, Nyɔŋmɔ mli ajɛ afɔ lɛ, ni mɔ fɛɛ mɔ ni sumɔɔ Nyɔŋmɔ lɛ, esumɔɔ mɔ ni ajɛ Nyɔŋmɔ mli afɔ lɛ lɛ hu. 2 Enɛ wɔkɛleɔ akɛ wɔsumɔɔ Nyɔŋmɔ bii lɛ, kɛji wɔsumɔɔ Nyɔŋmɔ ni wɔyeɔ ekitãi lɛ anɔ lɛ. 3 Ejaakɛ enɛ ji Nyɔŋmɔ suɔmɔ lɛ, akɛ wɔye ekitãi lɛ anɔ; ni ekitãi lɛ jeee jatsu,* 4 ejaakɛ mɔ fɛɛ mɔ ni* ajɛ Nyɔŋmɔ mli afɔ lɛ lɛ yeɔ je lɛ nɔ kunim. Ni wɔhemɔkɛyeli lɛ ji nɔ ni wɔkɛyeɔ je lɛ nɔ kunim. 5 Namɔ baanyɛ aye je lɛ nɔ kunim? Ani jeee mɔ ni ená hemɔkɛyeli akɛ Yesu ji Nyɔŋmɔ Bi lɛ? 6 Mɔ nɛ ji mɔ ni tsɔ nu kɛ lá nɔ kɛba lɛ, Yesu Kristo, jeee nu lɛ pɛ nɔ etsɔ kɛba, shi moŋ etsɔ nu lɛ kɛ lá lɛ nɔ kɛba. Ni mumɔ lɛ miiye odase, ejaakɛ mumɔ lɛ ji anɔkwale lɛ. 7 Ejaakɛ odaseyelɔi etɛ yɔɔ: 8 mumɔ lɛ kɛ nu lɛ kɛ lá lɛ; ni etɛ lɛ fɛɛ kɛ amɛhe kpãa gbee. 9 Kɛ́ wɔkpɛlɛɔ gbɔmɛi adase nɔ lɛ, Nyɔŋmɔ odase lɛ da fe no. Ejaakɛ odase ni Nyɔŋmɔ yeɔ lɛ nɛ, no ji odase ni eye yɛ e-Bi lɛ he lɛ. 10 Mɔ ni náa hemɔkɛyeli yɛ Nyɔŋmɔ Bi lɛ mli lɛ, eyɛ odase lɛ yɛ lɛ diɛŋtsɛ emli. Mɔ ni náaa hemɔkɛyeli yɛ Nyɔŋmɔ mli lɛ, ehã etsɔ amalelɔ, ejaakɛ enáko hemɔkɛyeli yɛ odase ni Nyɔŋmɔ ye yɛ e-Bi lɛ he lɛ mli. 11 Ni enɛ ji odase lɛ, akɛ Nyɔŋmɔ ehã wɔ naanɔ wala, ni nɛkɛ wala nɛɛ yɛ e-Bi lɛ mli. 12 Mɔ ni yɔɔ Bi lɛ yɛ nɛkɛ wala nɛɛ; mɔ ni bɛ Nyɔŋmɔ Bi lɛ bɛ nɛkɛ wala nɛɛ. 13 Miiŋma nyɛ nibii nɛɛ, koni nyɛ mɛi ni nyɛná hemɔkɛyeli yɛ Nyɔŋmɔ Bi lɛ gbɛ́i lɛ mli lɛ, nyɛná nyɛle akɛ nyɛyɛ naanɔ wala. 14 Ni enɛ ji ekãa ni wɔyɔɔ yɛ ehiɛ lɛ,* akɛ nɔ fɛɛ nɔ ni wɔbiɔ ní kɛ esuɔmɔnaa nii kpãa gbee lɛ, eboɔ wɔ toi. 15 Ni akɛni wɔle akɛ eboɔ nɔ fɛɛ nɔ ni wɔbiɔ lɛ lɛ toi hewɔ lɛ, belɛ wɔle akɛ nibii ni wɔbi lɛ lɛ, wɔnine baashɛ nɔ. 16 Kɛ́ mɔ ko hiŋmɛi gba enyɛmi nɔ akɛ eefee esha ní kɛ mɔ eyaaa gbele mli lɛ, ekpa fai ehã enyɛmi lɛ, ni Nyɔŋmɔ baahã enyɛmi lɛ wala, hɛɛ, ekɛbaahã mɛi ni feɔ esha ni kɛ mɔ eyaaa gbele mli lɛ. Esha ni kɛ mɔ yaa gbele mli yɛ. Esha nɛɛ ji nɔ ni mikɛɛɛ lɛ akɛ ekpa he fai lɛ. 17 Nɔ fɛɛ nɔ ni ejaaa lɛ esha ni, ni kɛ̃lɛ esha ko yɛ ni kɛ mɔ eyaaa gbele mli. 18 Wɔle akɛ mɔ fɛɛ mɔ ni ajɛ Nyɔŋmɔ mli afɔ lɛ lɛ kãaa esha mli, shi moŋ mɔ ni ajɛ Nyɔŋmɔ mli afɔ lɛ lɛ* buɔ ehe, ni mɔ fɔŋ lɛ nyɛŋ ata ehe.* 19 Wɔle akɛ wɔjɛ Nyɔŋmɔ mli, shi jeŋ muu lɛ fɛɛ kã mɔ fɔŋ lɛ hewalɛ mli. 20 Shi wɔle akɛ Nyɔŋmɔ Bi lɛ eba, ni ebahã wɔ sɛɛyoomɔ* koni wɔná anɔkwafo lɛ he nilee. Ni wɔ kɛ anɔkwafo lɛ feɔ ekome kɛtsɔ e-Bi Yesu Kristo nɔ. Mɔ nɛ ji anɔkwa Nyɔŋmɔ lɛ kɛ naanɔ wala lɛ. 21 Bii bibii, nyɛkwɛa nyɛhe nɔ jogbaŋŋ yɛ amagai ahe.\n^ Aloo “waaa.”\n^ Sht. ŋm., “nɔ fɛɛ nɔ ni.”\n^ Aloo “wiemɔ ni wɔwieɔ kɛ nɔmimaa yɛ ehiɛ lɛ.”\n^ Ni tsɔɔ akɛ, Yesu Kristo, Nyɔŋmɔ Bi lɛ.\n^ Aloo “mɔ fɔŋ lɛ nyɛɛɛ emli amɔ.”\n^ Sht. ŋm., “jwɛŋmɔ.”